SULTAN KELANTAN SUMBANG RM1 JUTA BANTU GOLONGAN ASNAF

KOTA BHARU: Sultan Kelantan, Sultan Muhammad V berkenan mengurniakan sumbangan RM1 juta khusus bagi membantu golongan asnaf yang terkesan dengan pelaksanaan Perintah Kawalan Pergerakan (PKP).

Yang Dipertua Majlis Agama Islam dan Adat Istiadat Melayu Kelantan (MAIK), Tengku Tan Sri Mohamad Rizam Tengku Abdul Aziz berkata, sumbangan tersebut menggunakan peruntukan yang disediakan MAIK bagi tujuan program bersama baginda sepanjang Ramadan.

“Menerusi sumbangan yang dikurniakan itu, baginda benar-benar berharap agar ia memberikan kegembiraan kepada asnaf, anak yatim, pelajar tahfiz dan golongan memerlukan,” katanya.

Tengku Mohamad Rizam yang juga Tengku Temenggong Kelantan berkata, baginda bertitah menzahirkan kebimbangan dengan perkembangan semasa pandemik COVID-19 di Kelantan.

“Baginda turut menzahirkan rasa dukacita apabila fasiliti kesihatan dilaporkan kritikal dengan pertambahan Pusat Kuarantin dan Rawatan COVID-19 Berisiko Rendah (PKRC) yang mana 17 pusat dibuka di negeri ini.

“Baginda juga mengajak seluruh rakyat terus mendisiplinkan diri dan mematuhi garis panduan yang telah ditetapkan kerajaan pusat mahupun negeri supaya dapat melandaikan keluk jangkitan COVID-19 dan pada masa yang sama tidak berlakunya pertambahan kluster baharu di Kelantan,” tambahnya.

–AlHijrah Online / BERNAMA


BORANG RENTAS NEGERI BESERTA TANDATANGAN PALSU, POLIS BUKA SIASATAN

KEMAMAN: Polis membuka kertas siasatan berhubung isu borang rentas negeri kosong yang sudah ditandatangani dan dicop pihak berkuasa yang tular di media sosial, sejak Rabu.

Menurut Ketua Polis Daerah Kemaman, Superintendan Hanyan Ramlan, siasatan awal mendapati tandatangan Ketua Polis Balai Chukai, Inspektor Mohd. Ramizan Ramli telah dipalsukan dalam borang rentas negeri berkenaan.

“Siasatan awal dijalankan mendapati terdapat pemalsuan tandatangan milik Ketua Polis Balai Polis Chukai pada borang rentas negeri itu.

“Kertas siasatan telah dibuka mengikut Seksyen 468 Kanun Keseksaan kerana melakukan pemalsuan dengan niat hendak menipu,” katanya.

Menurutnya, borang rentas negeri ini dikeluarkan untuk seorang wanita yang ingin ke Kuala Lumpur bagi tujuan menghadiri temuduga yang dijadualkan pada 8 April.

Hanyan mengulas lanjut, kes berkenaan turut disiasat mengikut Seksyen 233 Akta Komunikasi dan Multimedia 1998 (penggunaan tidak wajar kemudahan rangkaian atau perkhidmatan rangkaian).

Terdahulu, seorang wanita memuat naik borang rentas negeri yang dikeluarkan Balai Polis Chukai yang kononnya telah ditandatangani Ketua Polis Balai Chukai, pada status akaun media sosialnya.–AlHijrah Online


RASUAH: 10 INDIVIDU TERMASUK PENJAWAT AWAM DIREMAN LIMA HARI

ALOR SETAR: Sepuluh individu termasuk penjawat awam dan pemilik bot nelayan direman lima hari bermula hari ini bagi membantu siasatan kes memberi dan menerima suapan sejak lebih lima tahun lepas.

Perintah reman itu dikeluarkan Majistret Mahkamah Alor Setar Siti Norhidayah Mohd Noor terhadap sembilan lelaki dan seorang wanita yang berumur lingkungan 26 hingga 57 tahun itu selepas permohonan reman dibuat Suruhanjaya Pencegahan Rasuah Malaysia (SPRM).

Menurut sumber SPRM, lima daripada mereka ialah penjawat awam yang merupakan kakitangan Jabatan Perikanan (DOF), Pasukan Gerakan Marin (PGM) dan Agensi Penguatkuasaan Maritim Malaysia (APMM).

Semalam, media melaporkan berpuluh kakitangan dan pegawai penguat kuasa dipercayai menerima suapan secara bulanan sejak lebih lima tahun lalu dengan kegiatan itu berjaya dikesan berikutan risikan SPRM terhadap tiga agensi kerajaan berkenaan.

Laporan itu menyebut kakitangan tiga agensi tersebut dipercayai menerima rasuah daripada pemilik bot nelayan dan pengusaha sangkar ternakan ikan, dalam bentuk wang tunai.

Risikan telah dilakukan SPRM sejak beberapa bulan lalu terhadap semua agensi itu terutama di negeri utara tanah air iaitu di Kedah, Pulau Pinang dan Perlis selain turut melibatkan Pulau Langkawi.–AlHijrah Online


MANGSA BANJIR DI JOHOR MENINGKAT KEPADA 114 ORANG

JOHOR BAHRU: Mangsa banjir kilat di Johor meningkat sedikit setakat pukul 12 tengah hari ini kepada 114 orang berbanding 113 mangsa yang dicatatkan 8 malam tadi membabitkan daerah Pontian dan Kluang.

Jawatankuasa Pengurusan Bencana Daerah (JPBD) dalam kenyataan hari ini memaklumkan terdapat mangsa baharu dipindahkan ke pusat pemindahan sementara (PPS) di Pontian pagi tadi.

Menurutnya, seramai 39 mangsa dari Kampung Sri Gambut, Kampung Paya Embun, Kampung Melayu Raya dan Kampung Sri Menanti berlindung di PPS SK Melayu Raya, Pontian.

“Di Kluang pula, dua PPS masih dibuka iaitu di SK Sri Kampung Renggam melibatkan 33 mangsa dari Kampung Tengah Renggam dan sebuah lagi PPS di SK Sungai Linau, menempatkan 42 mangsa dari Kampung Sungai Linau,” menurut JPBD.

Banjir kilat di negeri itu berlaku disebabkan hujan lebat melebihi dua jam sejak 10 pagi Ahad lepas.-AlHijrah Online


RENTAS DAERAH DIBENARKAN BERMULA 5 MAC

KUALA LUMPUR: Kerajaan hari ini mengumumkan kebenaran rentas daerah di semua negeri kecuali Sabah.

Menteri Kanan (Keselamatan) Datuk Seri Ismail Sabri Yaakob berkata kebenaran itu bermula 5 Mac ini.

“Sidang khas bersetuju membenarkan pergerakan rentas daerah di seluruh negeri kecuali Sabah manakala rentas negeri masih tidak dibenarkan,” katanya dalam sidang media khas hari ini.

Katanya rentas daerah di Sabah dikekalkan atas permintaan kerajaan negeri untuk tempoh dua minggu lagi.

“Sabah negeri yang amat besar satu daerah lebih besar dari kebanyakkan negeri di Semenanjung. Sama dengan rentas negeri kalau rentas daerah di Sabah.

“Sebab itu kerajaan negeri minta tangguh dulu,” katanya.

Kerajaan turut mengumumkan status Selangor, Wilayah Persekutuan Kuala Lumpur, Johor dan Pulau Pinang ditukar dari Perintah Kawalan Pergerakan (PKP) kepada PKP Bersyarat (PKPB).

Manakala Melaka, Pahang, Terengganu, Sabah, Wilayah Persekutuan Putrajaya dan Labuan ditukar status daripada PKPB kepada PKP Pemulihan (PKPP).

Kedah, Kelantan, Negeri Sembilan, Sarawak dan Perak kekal berstatus PKPB, sementara Perlis pula masih berstatus PKPP.

Kesemua arahan itu katanya berkuatkuasa 5 Mac hingga 18 Mac 2021 kecuali Sarawak yang berkuatkuasa dari 2 Mac hingga 15 Mac 2021. — AlHijrah Online


DOMINASI GAS KARBON MONOKSIDA DALAM DARAH BOLEH SEBABKAN KEMATIAN

KUALA LUMPUR: Mati ketika tidur dalam kereta bukan perkara baharu di Malaysia. Saban tahun ada sahaja kes yang dilaporkan, membabitkan golongan dewasa, mahu pun bayi atau kanak-kanak.

Lazimnya, kes seumpama itu berpunca akibat lemas selepas terhidu gas karbon monoksida di dalam kabin kereta yang disebabkan kebocoran ekzos. Gas berkenaan memiliki molekul yang sangat kecil dan ia boleh menyerap masuk ke dalam kabin kenderaan dengan mudah.

Lebih menggusarkan, gas karbon monoksida atau CO itu tidak berbau, tidak berwarna dan tidak dapat dilihat atau dirasa.

Susulan daripada kejadian tiga individu yang maut disyaki lemas akibat kebocoran gas CO di Seberang Jaya baru-baru ini, pegawai perubatan Hospital Pakar KPJ Tawakkal, Dr. Dimas Dody Wibowo berkata, kematian boleh terjadi apabila seseorang menyedut gas karbon monoksida pada kadar yang tinggi.

Katanya kepada AlHijrah Online, CO menukarkan hemoglobin kepada karboksi-hemoglobin (keracunan karbon monoksida), yang menyebabkan sel badan rosak dan berisiko berlakunya kematian.

“Kalau ada gas oksigen dan karbon monoksida dalam salur darah, hemoglobin lebih tertarik 200 kali ganda kepada gas karbon monoksida berbanding gas oksigen.”

Sementara itu, dakwaan pemandu boleh tidur di dalam kereta dengan membuka sebahagian tingkap kenderaan adalah mitos semata-mata.

Ia kerana hasil pembakaran batu, kayu, bahan bakar kenderaan bermotor dan sebagainya mampu meningkatkan kadar CO di dalam udara, malah lebih buruk lagi ia berbahaya jika asap hasil pembakaran tersebut berkumpul di ruang tertutup tanpa aliran udara atau ventilasi yang baik, lebih-lebih lagi di dalam kenderaan yang tiada pengudaraan sempurna.

Ikuti kupasan wartawan Hanisa Hasanuddin dalam Berita AlHijrah, edisi 18 September 2020. – AlHijrah Online


JANIN CUKUP SIFAT DITEMUKAN DALAM TANDAS MASJID

KEMAMAN: Janin yang cukup sifat bersama uri ditemukan seorang pekerja pembersihan dalam tandas wanita di Masjid Kampung Labohan, Kerteh, di sini, tengah hari ini.

Ketua Polis Daerah Kemaman, Supt. Hanyan Ramlan berkata pihaknya menerima laporan mengenai penemuan janin yang dianggarkan berusia antara empat hingga lima bulan itu daripada ahli jawatankuasa masjid kira-kira jam 3 petang.

Beliau berkata berdasarkan siasatan awal, kejadian dipercayai berlaku antara 12 tengah malam tadi hingga 12 tengah hari tadi.

“Pemeriksaan pada kamera litar tertutup (CCTV) masjid tidak menemui apa-apa petunjuk atau imej pelaku.

“Kita akan siasat dan buat pemantauan di klinik berhampiran untuk mengesan ibu yang mungkin keguguran. Kita juga minta ibu yang mungkin tak sedar perkara ini berlaku supaya datang memberi keterangan di balai polis berdekatan,” katanya ketika ditemui di lokasi kejadian.

Menurut Hanyan, janin tersebut telah dibawa ke Unit Forensik Hospital Kemaman di sini untuk tindakan lanjut dan kes akan disiasat di bawah Seksyen 318 Kanun Keseksaan kerana menyembunyikan kelahiran.

Justeru, beliau meminta orang ramai yang mempunyai sebarang maklumat berhubung kejadian itu supaya tampil segera membuat laporan di balai polis berhampiran.

Sementara itu saksi kejadian, Kariza Budin, 49, berkata beliau menemukan janin tersebut di lantai tandas wanita kira-kira 12 tengah hari ketika ingin melakukan kerja pembersihan.

“Ketika saya masuk ke tandas tengok keadaan kotor dan berselerak dengan tong sampah terlingkup. Selepas diamati Saya nampak ada kantung dan dalam tu macam kepala.

“Memang terkejut, tetapi saya beranikan diri alihkan dahulu janin tu di satu sudut sebelum maklumkan pada ahli jawatankuasa masjid untuk lapor pada pihak yang berkenaan,” katanya.–AlHijrah Online


PESAWAT TENTERA UDARA FILIPINA TERHEMPAS, DUA MAUT

MANILA: Jurucakap tentera berkata sebuah pesawat Tentera Udara Filipina (PAF) terlibat dalam kemalangan semasa sesi latihan pada Rabu.

Jurucakap PAF Ma. Consuelo Castillo dalam satu kenyataan berkata pesawat SF260 dengan dua juruterbang itu terhempas di wilayah Bataan, barat Manila, lapor Xinhua.

Castillo berkata pesawat itu berlepas dari pangkalan tentera di Sangley Point di wilayah Cavite sekitar 9.59 pagi waktu tempatan.

“Kami kehilangan jejak pesawat lebih 30 minit selepas penerbangan berlepas,” katanya.

Radio tempatan DZBB berkata serpihan pesawat itu ditemui di bandar Pilar di Bataan bersama mayat dua juruterbang itu. — AlHijrah Online


MENTERI BAHARU KPDN DIUMUM SELEPAS PRN – PM

KUALA LUMPUR: Perdana Menteri Datuk Seri Anwar Ibrahim berkata Menteri Perdagangan Dalam Negeri dan Kos Sara Hidup yang baharu akan diumum selepas urusan Pilihan Raya Negeri (PRN) yang sedang berlangsung di enam negeri selesai.

Anwar berkata beliau memerlukan masa untuk meletakkan pengganti Datuk Seri Salahuddin Ayub yang meninggal dunia pada 23 Julai lepas.

“Belum lagi, lepas PRN… bagi saya masa… saya fikir tidak terlalu lama,” katanya kepada pemberita selepas berucap pada Majlis Perasmian Penutup Hari Pengguna Kebangsaan 2023 di Piazza Pavilion Bukit Jalil di sini hari ini.

Buat masa ini, Anwar berkata beliau memberi tanggungjawab kepada Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali untuk memantau urusan Kementerian Perdagangan Dalam Negeri dan Kos Sara Hidup.

Beliau turut meminta Timbalan Menteri Perdagangan Dalam Negeri dan Kos Sara Hidup Fuziah Salleh untuk membantu Armizan menjalankan tugas di kementerian itu.

“Sementara ini, Armizan diberi tanggungjawab memantau dan menjalankan tugas. Fuziah pun dah faham betul (urusan KPDN).

“Jadi saya nampak tiada gangguan dan saya minta Armizan tumpu lebih sikit di kementerian ini,” katanya.

Portfolio kementerian itu sebelum ini diamanahkan kepada Salahuddin yang meninggal dunia di Hospital Sultanah Bahiyah di Alor Setar, Kedah selepas ditidurkan susulan pembedahan akibat pendarahan otak.

Selama hayatnya, Salahuddin, 61, amat komited dalam memperjuang nasib rakyat terutama berkaitan kos sara hidup.–AlHijrah Online


EBIT LEW SELAMAT TIBA DI MALAYSIA

KUALA LUMPUR: Pendakwah Ebit Lew selamat tiba di Malaysia selepas misinya ke Gaza, Palestin untuk memberi bantuan selesai.

Menurut Ebit, pasukannya akan menjalani tempoh kuarantin di tempat yang akan ditentukan Kementerian Kesihatan Malaysia (KKM).

Beliau menzahirkan ucapan terima kasih kepada semua pihak yang mendoakan beliau serta kumpulannya sewaktu misi tersebut berlangsung.

“Terima kasih semua yang selalu mendoakan. Allah sahaja yang membalasnya. Jika ada kebaikan atas yang kami buat berkat doa semua.

“Kami sedang menjalani kuarantin di tempat yang ditentukan KKM. Terima kasih DS Hishammuddin Hussein dan Wisma Putra serta Kedutaan Besar Malaysia di Mesir,” menerusi hantarannya di Facebook.

Sebelum ini, Ebit atau nama sebenarnya Ebit Irawan Ibrahim Lew telah berlepas ke Mesir pada 25 Mei lalu sebelum memasuki Gaza bagi menyampaikan bantuan kepada rakyat Palestin yang terjejas akibat serangan Israel.

Bagaimanapun, Ebit dan pasukannya terpaksa menunggu hampir sebulan di Kaherah, Mesir sebelum mendapat kebenaran masuk ke Palestin.

Menurut kedutaan Malaysia dan Unit Perisikan Tentera Mesir, kumpulan Ebit Lew merupakan yang pertama dalam dunia yang dibenarkan masuk melalui Pintu Rafah selepas perang Israel-Palestin, baru-baru ini.

Hasil dari usaha yang dilakukan Ebit, beliau telah dianugerahkan Duta Muhibbah Palestine (Palestine Goodwill Ambassador) oleh kerajaan Palestin.—AlHijrah Online


FILEM LGBT: YADIM BUAT ADUAN KEPADA SKMM

CYBERJAYA: Yayasan Dakwah Islamiah Malaysia (YADIM) hari ini tampil membuat aduan kepada Suruhanjaya Komunikasi dan Multimedia (SKMM) berhubung sebuah filem berunsur lesbian, gay, biseksual dan transgender (LGBT).

Filem berjudul ‘Stay Away From Me’ itu dipercayai menampilkan beberapa pelakon lelaki muda yang tular di media sosial baru-baru ini dengan rata-rata netizen memberikan reaksi negatif terhadap video berkenaan.

Orang ramai menganggap kandungan itu tidak sesuai ditayangkan untuk tontonan umum.

Aduan berkenaan filem tersebut disampaikan oleh pegawai YADIM kepada Unit Aduan Pengguna SKMM.

Dalam aduan sama, YADIM turut memaklumkan kepada SKMM mengenai aplikasi yang mempunyai unsur yang sama iaitu Blued:Gay Live Chat and Dating dalam senarai Apple App Store dan Google Play Store.

Baru-baru ini, Yang Dipertua YADIM, Nasrudin Hassan berkata, pihaknya akan membuat laporan kepada SKMM mengenai sebuah siri filem dalam bentuk kandungan digital yang dikatakan berunsur LGBT.

Beliau turut menggesa SKMM untuk memantau serta mengambil tindakan terhadap sebarang kandungan digital atau cetak yang berunsurkan LGBT. – AlHijrah Online


TENTERA ISRAEL TAHAN 24 RAKYAT PALESTIN DI TEBING BARAT

RAMALLAH: Israel telah menahan 24 rakyat Palestin di Tebing Barat dan sekitar Baitulmaqdis pada Ahad, menurut Agensi Berita Jordan (Petra) memetik kenyataan Kelab Tahanan Palestin.

Operasi menahan rakyat Palestin itu dibuat di bandar Hebron, Tulkarm, Jericho, Bethlehem, Jenin, Ramallah dan al-Bireh dan Baitulmaqdis.

Tentera Israel mendakwa rakyat Palestin yang ditahan itu adalah terdiri dalam senarai orang yang dikehendaki. – AlHijrah Online


HENTIKAN SEGERA SERANGAN DI GAZA

KAHERAH: Perdana Menteri Datuk Seri Anwar Ibrahim berkata perkara utama perlu dilakukan semua pihak termasuk kuasa-kuasa besar bagi meredakan sementara konflik yang meruncing di Gaza ketika ini ialah menghentikan serangan di kawasan itu.

Anwar berkata pembunuhan kanak-kanak, wanita dan rakyat Palestin yang tidak berdosa di Gaza mesti dihentikan.

“Malaysia bukanlah negara besar, bukan negara Arab, bukan negara Teluk yang berjiran dengan Palestin. Tetapi kita bertanggungjawab menyuarakan hati nurani umat dan rakyat Palestin,” katanya ketika berucap pada Majlis Ramah Mesra dengan diaspora dan pelajar Malaysia di Mesir di sini, malam tadi.

Majlis yang dihadiri kira-kira 1,200 rakyat Malaysia itu antaranya turut dihadiri Menteri Luar Datuk Seri Dr Zambry Abd Kadir, Timbalan Menteri Pelancongan, Seni dan Budaya Khairul Firdaus Akbar Khan, Duta Besar Malaysia ke Mesir Zamani Ismail dan pegawai-pegawai kedutaan Malaysia di Kaherah.

Menurut Anwar beliau juga kesal kerana negara-negara kuasa besar seperti Amerika Syarikat dan Eropah seolah-olah ‘tidak mempunyai masa’ untuk menghentikan kezaliman, penindasan dan pembunuhan terhadap rakyat Palestin di Gaza selain bersikap dingin terhadap usaha penghantaran bantuan kemanusiaan ke Gaza.

Dalam perkembangan lain, Anwar berkata beliau memberi kebebasan sepenuhnya kepada Suruhanjaya Pencegahan Rasuah Malaysia (SPRM) dalam menjalankan tanggungjawabnya membanteras gejala rasuah di negara ini.

Ketika menjawab pertanyaan diaspora pada majlis ramah mesra itu, Anwar berkata beliau yakin gejala rasuah di negara ini boleh diatasi dengan sokongan semua pihak termasuk pemimpin tertinggi negara tidak terkecuali Perdana Menteri, perlu mengelak menggunakan kedudukan untuk mengumpul kekayaan.

Anwar kini berada di Kaherah dalam lawatan kerja dua hari ke Mesir dan esok (23 Okt) beliau dijadual menghadap Presiden Mesir Abdel Fattah El-Sisi di Istana Al Ittihadiya.

Perdana Menteri turut dijadual mengadakan kunjungan hormat ke atas Imam Besar Al-Azhar Sheikh Ahmed el-Tayeb sebelum berlepas pulang ke Kuala Lumpur.–AlHijrah Online


EMPAT SEKELUARGA CEDERA, KERETA REMPUH BABI HUTAN

MUAR: Empat sekeluarga cedera selepas kereta yang mereka naiki terbabas ke bahu jalan akibat merempuh seekor babi hutan di Jalan Muar-Parit Sulong di sini, tengah hari semalam.

Komander Operasi, Pegawai Bomba Kanan II Zuraimi Harun berkata pihaknya menerima panggilan kecemasan pada 1.40 tengah hari sebelum pasukan keluaran operasi (PKO) bergegas ke lokasi kejadian.

“Setibanya di tempat kejadian didapati kereta jenis Proton Iswara yang dipandu mangsa, Mohd Halid Shahid, 59, terbabas selepas melanggar seekor babi hutan yang cuba melintas.

“Mangsa mengalami patah di bahagian tulang peha, manakala tiga lagi individu di dalam kereta tersebut iaitu Norlinda Tukiman, 38, Nurisma Aliah Mohd Halid, 13, dan Muhammad Aiman Haziq Mohd Halid, 9, cedera ringan,” katanya dalam kenyataan.

Zuraimi berkata operasi pasukan berkenaan membabitkan satu jentera Fire Rescue Tender (FRT), satu jentera Emergency Medical Rescue Services (EMRS), dua unit Rapid Intervantion Motocycle (RIM) dan satu jentera Water Tanker berserta 11 anggota dari Balai Bomba dan Penyelamat (BBP) Muar.

Menurutnya kesemua mangsa dihantar ke Hospital Pakar Sultanah Fatimah (HPSF) untuk rawatan lanjut dan operasi ditamatkan pada 2.22 petang.–AlHijrah Online


Perajurit tertembak: Antara tanggungjawab dan air mata

KITA semua tahu ajal itu adalah ketentuan Ilahi. Kita juga sedar apa yang ditakdirkan akan berlaku pada kadar dan waktunya.

Hari ini
tentunya amat mendukakan rakyat Malaysia, khususnya dalam kalangan anggota tentera
apabila mereka kehilangan seorang rakan seperjuangan dari Grup Gerak Khas (GGK)
atau komando yang tertembak ketika sesi demonstrasi di Kem Lok Kawi, Kota
Kinabalu, Sabah.

Demonstrasi yang sepatutnya menunjukkan keupayaan ketumbukan elit tentera darat itu berakhir dengan insiden melukakan.

Mejar Mohd Zahir
Armaya, 36, seorang komando berpengalaman yang juga bapa kepada lima cahaya
mata dan anak kepada pelakon veteran, AR Badul, disahkan meninggal dunia
selepas tertembak dalam sesi demonstrasi keupayaan sempena pelancaran Divisyen
Kelima Infantri Malaysia dan Briged Ke-13, di Kem Lok Kawi.

Di laman maya,
visual dan gambar insiden itu tersebar cepat oleh netizen yang mengejar “like” dan
populariti. Mahu menjadi yang pertama tanpa mempedulikan langsung keaiban
mangsa dan menghormati sensitiviti keluarga yang sedang berduka.

Maka tersebarlah
di laman maya, termasuk di portal berita, gambar perajurit yang rebah berdarah
itu dikerumuni anggota komando lain yang cuba menyelamatkannya.

Di saat itu juga
timbul persoalan dan spekulasi liar seperti kenapa demonstrasi itu menggunakan
peluru hidup, mempersoalkan prosedur operasi standard (SOP) latihan tentera selain
persoalan tentang punca insiden itu.

“Kami sedang
berduka, belum masanya untuk menjelaskan (mengenai penggunaan peluru hidup,”
demikian kata seorang pegawai tentera ketika dihubungi Bilik Berita TV AlHijrah
petang tadi bagi mendapatkan reaksi pihak tentera dalam insiden ini.

Pun begitu kami mendapatkan pandangan pemerhati industri pertahanan yang juga Editor Majalah Perajurit, Muhsin Al Hafiz mengenai penggunaan peluru hidup dalam latihan tentera khususnya latihan membabitkan anggota komando.

“Ini adalah
latihan standard mereka (komando) menggunakan peluru hidup pada sasaran hidup,”
katanya.

Latihan
menggunakan peluru hidup pada sasaran hidup adalah standard latihan paling
tinggi bagi anggota komando di mana-mana negara bagi membentuk tahap keyakinan
tinggi anggota dalam berdepan situasi sebenar, peluru sebenar dan nyawa
sebenar.

“Hanya anggota
komando sahaja menerima latihan begini, bukan untuk anggota biasa yang lain.
Dan mereka berlatih menembak piring sasaran sehingga seratus peratus tanpa
tersasar, kemudian barulah ujian tembakan bahaya menggunakan sasaran hidup
dibenarkan. Tiada sedikit pun kesilapan dibenarkan, sebab jika ia berlaku nyawa
adalah akibatnya. Inilah yang berlaku kepada Allahyarham Mejar Zahir hari ini,”
kata Muhsin.

Hakikat ini
jelas kerana sekalipun anggota tentera terbabit memakai jaket kalis peluru
(yang melindungi 35 peratus anggota badan iaitu lingkungan organ kritikal di
tengah badan, 65 peratus lagi bahagian badan lain adalah titik buta yang boleh
menyebabkan kematian.

Dan jika
tersasar satu inci sekalipun, nyawa akan menjadi taruhan. Hakikat ini
menggambarkan betapa anggota komando itu dilatih dalam situasi sebenar yang
mungkin tidak dapat diterima oleh orang awam.

Tahap latihan tertinggi ini membuktikan betapa pengorbanan anggota tentera, khususnya komando, yang harus bersiap siaga dalam semua keadaan bagi memastikan kita semua mampu makan dan tidur lena dengan aman dan selamat di rumah.

Inilah realiti antara tanggungjawab dan air mata perajurit yang mungkin ramai tidak sedar selama ini.

“Saya reda dan terima ujian Allah ini,” kata bapa Allahyarham AR Badul.

“Baju kalis peluru yang dipakainya (Allahyarham Mohd Zahir) tidak mampu menahan tembakan itu dan ia sangat menyedihkan,” katanya lagi yang dipetik Metro Online.

Insiden kematian
ini klasifikasikan di bawah Seksyen 304A Kanun Keseksaan iaitu mendatangkan
kematian secara cuai atau membunuh tanpa niat.

Biarlah pihak berkuasa menjalankan siasatan punca insiden melukakan ini. Cukup-cukuplah kita menambahkan kedukaan keluarga Allahyarham dan keluarga besar Angkatan Tentera Malaysia (ATM) yang menjaga keamanan dan keselamatan kita siang dan malam, dengan pelbagai spekulasi liar. Al Fatihah. – Syed Azwan Syed Ali/Alhijrah Online


MUHYIDDIN TIBA DI IBU PEJABAT SPRM PUTRAJAYA

PUTRAJAYA: Bekas Perdana Menteri Tan Sri Muhyiddin Yassin tiba Ibu Pejabat Suruhanjaya Pencegahan Rasuah Malaysia (SPRM)  di sini, pada 11.15 pagi ini.

Beliau hadir dengan menaiki kenderaan pelbagai guna (MPV) Toyota Alphard menggunakan nombor pendaftaran JBM 2.

Muhyiddin dilihat berpakaian kemeja putih dan mengenakan suit hitam, serta berseluar hitam.

Pengerusi Perikatan Nasional itu turut diiringi sebuah lagi kenderaan, dipercayai membawa barisan peguam diketuai Datuk K. Kumaraendran.

Semalam, Ahli Parlimen Pagoh berkenaan menafikan dakwaan beliau ditahan SPRM ketika bermain golf di sebuah padang golf di Selangor, seperti dilaporkan beberapa portal media dan turut memaklumkan bahawa beliau diminta hadir ke ibu pejabat SPRM pukul 11 pagi ini.

Sementara itu, tinjauan Bernama di hadapan perkarangan Ibu Pejabat SPRM, pengamal media daripada pelbagai agensi berita tempatan dan asing mula berkumpul sejak 7 pagi tadi, bagi mengikuti perkembangan siasatan kes berkenaan selain penyokong Muhyiddin yang berkumpul di luar bangunan SPRM.

SPRM sebelum ini telah membekukan akaun parti Bersatu, dan beberapa individu termasuk Ketua Penerangan parti itu Datuk Wan Saiful Wan Jan dan Timbalan Ketua Bahagian Bersatu Segambut Adam Radlan Adam Muhammad, didakwa di mahkamah berkaitan projek Program Jana Ekonomi Pemerkasaan Kontraktor Bumiputera Berwibawa (Jana Wibawa). —AlHijrah Online


PEMANDU BAS, DUA PENUMPANG CEDERA BAS TERBALIK

PORT DICKSON: Seramai tiga orang cedera dalam kejadian bas persiaran terbabas lalu terbalik di Kampung Baru Si Rusa, di sini pagi tadi.

Pegawai Operasi dari Balai Bomba dan Penyelamat Port Dickson Pegawai Bomba Kanan II Mohd. Khalid Dollah berkata, pihaknya telah menerima panggilan kecemasan kira-kira jam 10.01 pagi.

“Kemalangan melibatkan sebuah bas persiaran yang membawa seramai 20 orang penumpang iaitu lapan lelaki dewasa dan 12 orang wanita dewasa.

“Bas tersebut dalam perjalanan dari sebuah hotel di Batu 4, Port Dickson ke Pantai Telok Kemang dan bas berkenaan dipercayai telah terbabas di bahu jalan,” katanya seperti dilapor Utusan.

Katanya kejadian tersebut mengakibatkan tiga mangsa cedera ringan iaitu pemandu bas serta dua penumpang wanita.

Bagaimanapun kesemua mangsa yang cedera diserahkan kepada pihak Kementerian Kesihatan (KKM) untuk tindakan lanjut.—AlHijrah Online


JAWI PERLUAS KEBENARAN NIKAH DI MASJID KARIAH TERPILIH

KUALA LUMPUR: Jabatan Agama Islam Wilayah Persekutuan (JAWI) menetapkan Majlis Akad Nikad di Wilayah Persekutuan akan diperluaskan ke masjid-masjid kariah terpilih bermula 1 Ogos ini.

Sebelum ini, majlis akad nikah hanya dibenarkan di ibu pejabat JAWI cawangan Kuala Lumpur, Putrajaya, dan Labuan susulan Perintah Kawalan Pergerakan (PKP) yang dilaksanakan.

Pengarah JAWI, Datuk Mohd Ajib Ismail berkata, pelaksanaan majlis akad nikah hanya dibenarkan kepada pasangan yang telah mendapat kebenaran berkahwin daripada JAWI sahaja.

“Pihak yang terlibat hendaklah membuat janji temu dengan pejabat JAWI cawangan Kuala Lumpur, Putrajaya atau Labuan serta masjid-masjid terpilih terlebih dahulu bagi mendapatkan tarikh dan waktu akad nikah.

“Kehadiran ke majlis akad nikah di JAWI Kuala Lumpur, Putrajaya, dan Labuan serta masjid-masjid kariah yang terpilih terhad kepada 3 orang sahaja iaitu pengantin lelaki, pengantin perempuan, dan wali.

“Jurunikah dan dua orang saksi adalah dari pihak JAWI atau masjid yanh berkenaan,” katanya dalam kenyataan hari ini.

Tegas Mohd Ajib, adalah menjadi tanggungjawab kepada pendaftar atau penolong pendaftar di Wilayah Persekutuan untuk memastikan pasangan dan wali menjalani swab test terlebih dahulu serta mematuhi SOP yang telah dikeluarkan oleh Majlis Keselamatan Negara (MKN) dan pengurusan tertinggi JAWI dari semasa ke semasa.

Perincian garis panduan pelaksanaan majlis akan nikah dalam tempoh PKP Fasa Satu Pelan Pemulihan Negara (PPN) di Wilayah Persekutuan adalah seperti berikut:

— AlHijah Online


CUACA PANAS: BIASA JEMUR IKAN BILIS DUA HARI, KINI HANYA BEBERAPA JAM

KUALA NERUS: Fenomena cuaca panas pada masa ini sememangnya memberi impak kurang menyenangkan, namun hikmah tersembunyi dirasai segelintir individu yang bergantung kepada cuaca panas dalam mencari rezeki.

Seorang pengusaha ikan bilis kering dan belacan, Muhammad Aimy Shahril, 22, dari Kampung Hujung Tanjung dekat sini berkata cuaca panas memberi peluang kepadanya untuk menggandakan pengeluaran produknya kerana ia mampu dihasilkan dalam tempoh lebih singkat.

“Cuaca panas membantu mempercepat proses pengeringan produk hasil laut seperti belacan dan ikan bilis kering, yang biasanya mengambil masa sehingga dua hari untuk benar-benar kering.

“Bagi kami, musim panas umpama satu rahmat kerana produk dapat dikeluarkan dengan lebih banyak berbanding hari biasa. Dengan cuaca panas seperti sekarang, lima atau enam jam sudah cukup untuk ikan bilis dan belacan betul-betul kering,” katanya.

Muhammad Aimy yang mewarisi perusahaan itu daripada arwah bapanya, Mat Ali Sulong yang memulakan perusahaan itu sejak 30 tahun lepas ditemui Bernama di bengkelnya di Kampung Hujung Tanjung, Seberang Takir dekat sini hari ini.

Menurut Muhammad Aimy walaupun terdapat kaedah lain untuk mempercepat proses pengeringan seperti menggunakan mesin pengering, teknik jemuran di bawah cahaya matahari jauh lebih baik kerana produk mampu bertahan lebih lama.

Katanya kebiasaannya setiap bulan dia mampu memproses kira-kira dua tan ikan bilis yang diedarkan untuk pasaran dalam Terengganu dan dijual pada harga bermula RM28 sekilogram.

“Pengeluaran bergantung kepada hasil tangkapan ikan bilis. Sebagai contoh musim sekarang memang banyak ikan bilis di perairan Kuala Terengganu dan boleh mencecah lebih 100 kilogram sehari.

“Untuk belacan pula, setiap hari kami mampu keluarkan sehingga 200 keping sehari dan itu pun masih tidak cukup untuk menampung pasaran dalam negeri,”  katanya.

Muhammad Aimy berkata musim panas yang dijangka berpanjangan sehingga Ogos juga membolehkannya memproses lebih banyak hasil laut untuk disimpan sebagai stok jualan pada musim tengkujuh. — AlHijrah Online


ISTERI DAN SEORANG LELAKI DITUDUH BUNUH SUAMI

SHAH ALAM: Seorang isteri bersama seorang lelaki warga India didakwa di Mahkamah Majistret di sini hari ini, atas pertuduhan membunuh suami wanita itu dua tahun lepas.

Lachhami Devi, 23, juga warga India dan Varun Kumar, 30, didakwa bersama-sama membunuh Arshdeep Singh, 25,  (warga India)  di sebuah rumah kebajikan orang tua di Subang Hill, Subang Jaya, pada 1.30 pagi, 31 Okt 2021.

Tiada pengakuan direkodkan daripada kedua-dua tertuduh ketika pertuduhan dibacakan dalam Bahasa Inggeris di hadapan Majistret Muhammad Syafiq Sulaiman kerana kes itu berada bawah bidang kuasa Mahkamah Tinggi.

Mereka didakwa mengikut Seksyen 302 Kanun Keseksaan dan dibaca bersama Seksyen 34 Kanun Keseksaan yang memperuntukkan hukuman mati, jika sabit kesalahan.

Pendakwaan dikendalikan Timbalan Pendakwa Raya Kamarul Iman Ahmad Sapian manakala peguam Dr Pritam Singh Doal mewakili Varun sementara Lachhami tidak diwakili peguam.

Mahkamah menetapkan sebutan semula kes pada 14 April depan.

Media sebelum ini melaporkan perbuatan seorang lelaki yang dipercayai membunuh suami kekasihnya dan menanam mayat mangsa di lereng bukit belakang sebuah pusat jagaan orang tua, dua tahun lepas akhirnya terbongkar.

Pihak polis menerima laporan daripada orang awam, berkaitan pengakuan seorang lelaki warga India yang membunuh rakan senegaranya sebelum menanam mayat mangsa di lokasi tersebut. –AlHijrah Online


PENGUNDI POSITIF COVID WAJIB PAKAI PELITUP MUKA, DILARANG NAIK KENDERAAN AWAM

KUALA LUMPUR: Individu positif COVID-19 yang akan mengundi pada Pilihan Raya Umum ke-15 (PRU15) wajib memakai pelitup muka, manakala pemakaian pelitup muka bagi pengundi lain adalah amat digalakkan.

Ketua Pengarah Kesihatan Tan Sri Dr Noor Hisham Abdullah berkata pengundi positif COVID-19 juga tidak dibenarkan menaiki kenderaan awam termasuk e-hailing.

“(Pengundi positif COVID-19 tidak dibenarkan) singgah di mana-mana sebelum dan selepas mengundi, dan perlu pulang segera selepas selesai mengundi,” katanya dalam kenyataan hari ini.

Bagi memastikan proses pengundian berjalan lancar dan selamat terutamanya bagi mengurangkan risiko penularan jangkitan, Dr Noor Hisham berkata pengundi positif COVID-19 perlu mematuhi penjarakan fizikal yang selamat, manakala penjarakan fizikal bagi pengundi lain amat digalakkan.

Katanya pengundi juga perlu menggunakan pensanitasi tangan yang disediakan di tempat mengundi, selain disyorkan membawa pensanitasi tangan sendiri.

Dr Noor Hisham berkata individu yang belum menerima dos penggalak vaksin COVID-19 dinasihatkan agar segera mendaftar dan mendapatkan vaksin bagi melindungi diri dan orang sekeliling.

“Marilah kita bersama-sama mengurangkan risiko jangkitan COVID-19 kepada pengundi dan petugas di pusat mengundi sepanjang PRU15,” katanya.

Dr Noor Hisham turut berkongsi infografik mengenai nasihat am kepada pengundi PRU15 bagi mengurangkan risiko penularan jangkitan COVID-19 di laman Facebooknya semalam.

Beliau berkata petugas kesihatan akan ditempatkan di pusat pengundian bagi membantu melicinkan urusan pengundi positif COVID-19 dan menasihatkan mereka untuk mematuhi nasihat petugas kesihatan berkenaan.

Suruhanjaya Pilihan Raya (SPR) menetapkan esok sebagai hari mengundi awal manakala 19 Nov bagi hari pengundian PRU15. –AlHijrah Online


50,000 WANITA HAMIL DI GAZA TIDAK DAPAT KHIDMAT KESIHATAN ASAS – UNFPA

GAZA CITY: Tabung Penduduk Pertubuhan Bangsa-Bangsa Bersatu (UNFPA) berkata 50,000 wanita hamil di Semenanjung Gaza tidak memperoleh akses perkhidmatan kesihatan asas.

Agensi PBB itu berkata ibu hamil, termasuk kira-kira 5,500 yang dijangka bersalin bulan ini, bergelut untuk mendaparkan khidmat penjagaan kesihatan.

Wakil UNFPA untuk Palestin, Dominic Allen, berkata sistem penjagaan kesihatan di Gaza kini diambang kemusnahan.

“Bayangkan kesukaran yang mereka lalui dalam peringkat akhir untuk bersalin, dengan kemungkinan komplikasi, tanpa pakaian, kebersihan, sokongan dan tiada kepastikan mengenai keadaan mereka dan anak yang bakal lahir,” lapor Agensi Anadolu memetik kenyataan Allen.

Allen berkata di hospital, ada bidan yang tidak dapat datang ke wad bersalin untuk bertugas berikutan keadaan berbahaya.

Beliau menggesa supaya akses kepada bantuan dan bekalan kemanusiaan di kawasan itu dipermudah.

Keadaan di Semenanjung Gaza semakin teruk, dengan Israel mengenakan sekatan yang ketat dan tidak berperikemanusiaan ke atas penduduk, selain percubaan untuk memaksa penduduk berpindah ke bahagian selatan. — AlHijrah Online


TERTARIK DENGAN AKHLAK ISLAM, PARAMESWARAN LAFAZ KALIMAH SYAHADAH

SUNGAI PETANI: Membesar dalam komuniti Islam sejak kecil, membuka pintu hati seorang aktivis masyarakat , K.Parameswaran, 35, untuk melafazkan kalimah syahadah.

Dia yang lebih mesra dengan panggilan Cikgu Param tertarik dengan  keindahan Islam dan akhlak mulia yang diajarkan agama itu.

“Bila membesar dalam komuniti majoritinya melayu saya mula belajar berpuasa bersama mereka dan saya belajar ciri-ciri dan budaya agama Islam yang baik-baik,”

“Agama Islam ini adalah agama yang indah, agama yang mengajar perkara positif, semua perkara yang baik dan yang paling penting kenapa saya memeluk agama Islam ialah sebab akhlak.” katanya ketika ditemui Berita AlHijrah di Masjid Taman Bandar Baru, Sungai Lalang.

Cikgu Param tidak dapat menahan sebak dan mengalirkan air mata selepas melafazkan dua kalimah syahadah di hadapan Pengarah Urusan Murtadha Dakwah Centre (MADAD), Mohammad Yaakub Yusra Mohd Yusof sambil disaksikan jemaah lain termasuk rakan-rakan yang datang dari jauh.

Katanya, dia amat terharu kerana ramai jemaah masjid datang bersalaman sambil memeluk dengan memberi kata-kata semangat kepadanya selepas selesai melafazkan dua kalimah syahadah.

Ujarnya, sebelum ini dia telah mendalami ajaran agama suci ini di MADAD selama dua bulan.

Cikgu Param bersyukur dan berterima kasih dengan bantuan ustaz dan tenaga pengajar di MADAD, dia dapat belajar rukun dan solat dengan sempurna, membaca Al-Quran serta ilmu agama yang lain.

Kini Cikgu Param tinggal bersendirian selepas tiga ahli keluarga iaitu ibu, bapa dan abangnya meninggal dunia akibat jangkitan COVID-19 tahun lalu dan selepas ini dia akan meneruskan aktiviti kerja amal dan berdakwah.

Sementara itu,  Mohammad Yaakub Yusra bersyukur apabila Cikgu Param diberikan hidayah untuk memeluk Islam.

Menceritakan kembali, Mohammad Yaakub berkata, dia mula mengenali cikgu Param ketika sama-sama melakukan kerja kemasyarakatan dan dari awal lagi cikgu Param sudah mula menunjukkan rasa minat untuk mendalami Islam. –AlHijrah Online | Adie Sufian


MAGHRIBI JADI NEGARA ISLAM TERBAHARU JALIN HUBUNGAN DENGAN ISRAEL

WASHINGTON: Presiden Amerika Syarikat (AS) Donald Trump mengumumkan Maghribi menjadi negara Arab kelima yang menjalin hubungan diplomatik dengan Israel.

Melalui ciapan Trump di Twitter, Israel dan Maghribi bersetuju untuk mewujudkan hubungan diplomatik.

Presiden AS menyifatkan, hubungan diplomatik antara kedua-dua negara tersebut merupakan satu kejayaan untuk keamanan di Asia Barat.

Trump dan pemerintah Maghribi, Raja Mohammed VI masing-masing berhubung melalui telefon seperti yang disahkan oleh White House.

Raja Mohammed bersetuju untuk menjalinkan hubungan diplomatik dengan Israel bagi melebarkan kerjasama kebudayaan serta ekonomi yang dijangka akan meningkatkan kestabilan serantau.

Dengan ‘kejayaan’ yang diperoleh Trump, Maghribi dan Israel masing-masing akan membuka pejabat perhubungan di Rabat dan Tel Aviv.

Dari sudut pandang lain, jalinan hubungan diplomatik ini dilihat membolehkan Perdana Menteri Israel, Benjamin Netanyahu ‘melemahkan’ dunia Arab yang sebelum ini bersatu dalam memperjuangkan pencerobohan Palestin.

Setakat ini bakal pengganti Trump, Joe Biden, enggan memberikan sebarang komen berhubung jalinan hubungan diplomatik antara Maghribi dan Israel.

Sebelum ini negara Arab yang bersetuju untuk menamatkan persengketaan dengan Israel ialah Mesir, Jordan, Emiriah Arab Bersatu (UAE) dan Bahrain.—AlHijrah Online / AFP


Ahli parlimen Palestin dibebaskan

TEL AVIV, 1
Mac – Israel pada Khamis membebaskan Ahli Parlimen Palestin yang telah ditahan
selama 20 bulan tanpa perbicaraan berhubung kaitannya dengan kumpulan yang
diharamkan.

Khalida
Jarrar, 56, diberkas pada 2 Julai 2017 kerana menjadi anggota kanan Barisan
Popular untuk Pembebasan Palestin (PFLP) sebuah gerakan yang dianggap sebagai
pertubuhan pengganas oleh Israel, Amerika Syarikat (AS) dan Kesatuan Eropah.

Butiran
tentang pertuduhan yang dikenakan ke atasnya dirahsiakan, namun diletakkan di
bawah penahanan pentadbiran yang membolehkan suspek ditahan tanpa perbicaraan
dan tempoh itu diperbaharui setiap enam bulan.

Ramai
pemimpin PFLP ditahan dan Khalida juga telah dipenjarakan beberapa kali.

Berdasarkan
laporan Sinar Harian yang memetik agensi AFP, wanita itu juga pernah dibebaskan
pada Jun 2016 selepas dipenjarakan selama 14 bulan kerana didakwa menggalakkan
serangan ke atas orang Israel.

Sehingga
kini, sistem penahanan pentadbiran telah dikritik masyarakat antarabangsa
kerana didakwa melanggar hak asasi.


ARAHAN ‘KERJA DARI RUMAH’ KEKAL DI KAWASAN PKPB – ISMAIL SABRI

PUTRAJAYA: Arahan kerja dari rumah atau Work from Home masih kekal di kawasan yang dikenakan Perintah Kawalan Pergerakan Bersyarat (PKPB).

Menteri Kanan (Keselamatan), Datuk Seri Ismail Sabri Yaakob berkata ia membabitkan kawasan-kawasan yang diisytihar zon merah ekoran bilangan kes positif COVID-19 yang tinggi.

“Bagi negeri-negeri lain yang berada dalam Perintah Kawalan Pergerakan Pemulihan (PKPP), pihak Majlis Keselamatan Negara (MKN) akan berbincang dengan pihak-pihak berkaitan.

Kerajaan 22 Oktober lalu mengeluarkan arahan bekerja dari rumah bagi mereka yang berada di peringkat pengawasan dan pengurusan bagi kedua-dua sektor, awam dan swasta.

Sektor swasta yang terlibat dengan polisi berkenaan adalah dari industri yang tersenarai dalam senarai Kementerian Perdagangan Antarabangsa dan Industri (MITI).

Ia membabitkan negeri-negeri seperti Selangor, Sabah, Kuala Lumpur, Putrajaya dan Labuan yang melibatkan 800,000 pekerja di pelbagai industri serta hampir 201,000 penjawat awam.

Arahan itu kemudiannya terpakai ke hampir seluruh negara ekoran penguatkuasaan PKPB susulan kes COVID-19 yang meningkat.- AlHijrah Online


Arab Saudi kutuk campur tangan  AS

KUALA LUMPUR – Arab Saudi mengutuk resolusi  Kongres Amerika Syarikat (AS) untuk menamatkan bantuan ketenteraan di Yemen yang diketuai oleh Arab Saudi dan mengaitkan Putera Mahkota negara itu terlibat dalam pembunuhan wartawan Jamal Khashoggi.

Kementerian Luar Arab Saudi menganggap  tindakan  itu sebagai campur tangan AS  yang hanya berdasarkan tuduhan yang tidak dibuktikan kesahihannya, lapor BBC hari ini.

Bagaimanapun resolusi itu  hanya simbolik dan tidak mungkin menjadi undang-undang. Walaupun begitu Arab Saudi telah memberi amaran kepada Presiden Donald Trump mengenai campur tangan AS terhadap dasar luar Arab Saudi.

Dalam satu kenyataan yang siarkan  oleh  Saudi Press Agency, Kementerian Luar Arab Saudi berkata,  Arab Saudi mengutuk keras tindakan Kongres  AS kerana mengambil ketetapan berdasarkan perkara yang tidak benar.

“Arab Saudi menolak sebarang  campur tangan luar terhadap hal ehwal dalam negara Arab Saudi,”  demikian menurut kenyataan Kementerian Luar itu.

Menurut kenyataan itu lagi, Arab Saudi sebelum ini telah menegaskan bahawa pembunuhan Jamal Khashoggi adalah satu perbuatan jenayah yang tidak mencerminkan dasar kerajaan ataupun institusi tertentu.

Bagaimanapun setakat ini AS belum memberikan sebarang reaksi terhadap kenyataan Kementerian Luar Arab Saudi itu.

Undian hari Khamis adalah kali pertama  Kongres AS  mengundi untuk menarik pasukan tentera AS dari konflik ketenteraan di bawah Akta Kuasa Perang 1973.

Bagaimanapun Presiden Trump  secara konsisten mempertahankan hubungan dagang  dan ketenteraan antara  AS dengan Arab Saudi.

Kongres juga sebulat suara meluluskan resolusi  mengaitkan secara langsung Putera Mahkota  Mohammed bin Salman  dalam pembunuhan , Jamal Khashoggi pada 2 Oktober  lalu di Konsulat Arab Saudi di Istanbul   sambil  menegaskan bahawa Arab Saudi  bertanggungjawab terhadap pihak yang terlibat dengan kes itu.


PM JEPUN BAKAL LETAK JAWATAN

TOKYO: Perdana Menteri Jepun, Shinzo Abe, bakal mengumumkan peletakan jawatannya sebagai perdana menteri pada mesyuarat Parti Liberal Demokratik yang dijadual diadakan harini pada jam 3 petang waktu Jepun.

Keputusan itu dibuat Abe susulan masalah kesihatan yang dihadapinya dan tidak mahu perkara itu menjejaskan pentadbiran kerajaan Jepun.

Lapor Reuters, Abe sering berulang alik ke hospital sejak kebelakangan ini hingga menimbulkan spekulasi terhadap tahap kesihatan beliau.

Abe juga dilaporkan telah hampir 50 hari tidak mengadakan sebarang sidang media sejak pertengahan Jun hingga awal Ogos. — AlHijrah Online


ANNUAR MUSA ANTARA TIGA YANG DILUCUTKAN KEAHLIAN UMNO – AHMAD MASLAN

PONTIAN: Setiausaha Agung UMNO Datuk Seri Ahmad Maslan hari ini mengesahkan Tan Sri Annuar Musa adalah antara tiga yang dilucutkan keahlian hasil mesyuarat Majlis Kerja Tertinggi (MKT) parti itu, semalam.

Selain Ketua UMNO Bahagian Ketereh itu, Ahmad berkata turut dilucutkan keahlian adalah Ketua Wanita UMNO Bahagian Maran Datin Seri Fatimah Kassim dan Ketua Wanita UMNO Bahagian Arau Datin Seri Shamsiah Yassin.

Ahli Parlimen Pontian itu berkata tindakan pelucutan keahlian itu adalah mengikut Fasal 10.6 Perlembagaan UMNO selepas ketiga-tiga mereka didapati melanggar Fasal 20.9 Perlembagaan UMNO yang juga berkaitan tata etika ahli.

“Tiga orang telah dilucutkan keahlian – Datin Seri Fatimah Kassim, Datin Seri Shamsiah Yassin dan Tan Sri Annuar Musa berkuat kuasa serta merta. Surat (pelucutan keahlian) akan diserahkan hari ini,” katanya kepada pemberita selepas Program Khatan Perdana Anjuran Masjid Kampung Jawa Ulu, di sini hari ini.

Jelas Ahmad lagi, Fatimah merupakan isteri kepada Ahli Parlimen Maran Datuk Seri Ismail Abd Muttalib manakala Shamsiah adalah isteri kepada Ahli Parlimen Arau Datuk Seri Shahidan Kassim.

Ismail dan Shahidan, yang bertanding atas tiket Perikatan Nasional (PN) pada Pilihan Raya Umum ke-15 (PRU15) lepas, turut berjaya mempertahankan kerusi Parlimen masing-masing.

Ahmad berkata dalam masa yang sama, UMNO juga sedang meneliti senarai ahlinya yang disyaki melanggar perlembagaan parti semasa Pilihan Raya Umum ke-15 (PRU-15) yang lepas.

“Kita kini sedang meneliti seluruh senarai ahli yang menjadi calon bebas, jadi pencadang dan penyokong selain calon UMNO dan Barisan Nasional (BN).

“Perkara ini memerlukan masa dan perlu pengesahan daripada UMNO Bahagian, minta bahagian hantar laporannya,” katanya.

Terdahulu, keahlian Shamsiah dan Fatimah digantung sementara sejak 13 Nov lepas atas dakwaan terbabit secara langsung atau tidak langsung menyokong calon parti lawan pada PRU-15.–AlHijrah Online


RADZI JIDIN MAHU JUMPA CIKGU MOHD FADLI

KUALA LUMPUR: Menteri Kanan Pendidikan, Datuk Dr. Radzi Jidin mahu bertemu cikgu Mohd Fadli Salleh bagi mengetahui lebih lanjut perkara dibangkitkan guru tersebut.

Hasrat itu disampaikan Radzi dalam satu hantaran di Facebook.

“Saya tertarik untuk tahu lebih lanjut perkara yang dibangkitkan Cikgu Mohd Fadli. Kalau cikgu ada kelapangan masa, boleh kita berjumpa,” katanya.

Sebelum ini perkongsian guru terbabit yang mendakwa berdepan tindakan buang kerja atau diturunkan pangkat kerana menyuarakan masalah silibus aras tinggi bagi subjek matematik dan isu beg berat murid mendapat perhatian orang ramai.

Guru tersebut turut menyuarakan isu masa belajar dan bilangan murid dalam kelas. – AlHijrah Online


KPM LARANG UNSUR EKSTREMISME, KEGANASAN DALAM PROGRAM MINGGU SOLIDARITI PALESTIN

KUALA LUMPUR: Kementerian Pendidikan (KPM) tidak akan berkompromi dengan sebarang unsur ekstremisme dan keganasan sepanjang penganjuran program Minggu Solidariti Palestin di sekolah-sekolah bermula 29 Okt hingga 3 Nov ini.

Menurut KPM dalam kenyataan pada Jumaat penggunaan replika senjata, ikon dan simbol yang mengandungi elemen provokasi serta konfrontasi tidak dibenarkan sama sekali.

“KPM menggalakkan penganjuran aktiviti-aktiviti yang mendukung isu kemanusiaan seperti tayangan video kedamaian, sayembara puisi kemanusiaan, pertandingan lukisan poster tema kedamaian dan kutipan sumbangan kepada rakyat Palestin sepanjang pelaksanaan program ini.

“Semua institusi bawah KPM diminta untuk sentiasa mengikuti panduan penganjuran yang telah ditetapkan. Minggu Solidariti Palestin perlu dijadikan platform untuk mendidik murid tentang nilai-nilai murni, toleransi, kasih sayang dan saling hormat-menghormati,” menurut kementerian itu.

KPM memaklumkan pihaknya mengambil perhatian berhubung kebimbangan masyarakat mengenai video tular di media sosial mengenai sebuah program di sekolah yang memaparkan unsur ekstremisme.

Sebelum ini tular video berdurasi 55 saat di aplikasi X dan TikTok yang antaranya memaparkan seorang lelaki memegang replika senapang dalam satu program di sebuah sekolah.

Menurut KPM penganjuran program berkenaan adalah di luar tempoh pelaksanaan Minggu Solidariti Palestin dan tidak mengikut panduan yang ditetapkan kementerian berkenaan. — AlHijrah Online


BAYI BUTA DITINGGALKAN IBU

JOHOR BAHRU: Seorang bayi yang mempunyai masalah penglihatan dipercayai ditinggalkan oleh ibunya.

Kisah itu tular menerusi perkongsian di Facebook Muhammad Azroy, yang memaklumkan bayi itu kini dijaga di Rumah Perlindungan Fitrah Qaseh yang terletak di Larkin, Johor Bahru.

“Kami seluruh warga Rumah Perlindungan Fitrah Qaseh hanya mampu melihat dan menangis di dalam hati apabila melihat nasib anak bayi comel sekecil ini diuji ditinggalkan oleh ibunya. Anak ini telah kami ambil untuk kami menjaga sepenuhnya.

“Apabila kami membuat saringan ke atas bayi ini, doktor memberitahu bahawa bayi ini disahkan buta. Sebelah matanya 100 peratus buta dan sebelahnya lagi 50-50,” katanya.

Tambah Azroy, bayi itu selepas ini perlu juga membuat saringan pendengaran kerana tidak memberi reaksi apabila mendengar bunyi kuat dan tidak menangis sepanjang dijaga pihaknya.

“Setelah saya dan pengasas Fitrah Qaseh berbincang. Kami perlukan susu ibu untuk kami membantu tumbesaran anak ini.

“Susu ibu sahajalah yang boleh membantu untuk anak ini terus kuat. Kami pernah ada pengalaman menjaga anak yang tidak cukup bulan dan lahir sebesar tapak tangan sahaja. Tatkala itu kami mencari susu ibu, kini anak itu sangat sihat dan cergas,” katanya.

Orang ramai yang ingin berkongsi susu ibu serta lain-lain keperluanya boleh hubungi Azroy di talian 011-36056056 atau terus ke rumah perlindungan tersebut. –AlHijrah Online


Ramai tak setuju tutup Jalan TAR

Pengumuman kerajaan untuk menutup Jalan Tuanku Abdul Rahman (Jalan TAR) untuk kenderaan kecuali bas bermula 15 Mac 2019 mencetuskan pelbagai reaksi daripada banyak pihak.

Menerusi tinjauan Berita Alhijrah di Jalan TAR, rata-rata peniaga maklum dengan keputusan untuk menutup jalan tersebut.

Namun mereka tidak bersetuju dengan langkah itu kerana ia dilihat akan menjejaskan perniagaan mereka.

Justeru, satu memorandum bantahan telah dihantar kepada Datuk Bandar Kuala Lumpur, Datuk Nor Hisham Ahmad Dahlan pada 15 Februari lalu.

Bagi seorang peniaga, Rhodey Khaider, penutupan Jalan TAR bagi kenderaan akan menyukarkan pelanggan yang ingin menghantar barang.

“Kebanyakan orang di sini akan bawa kereta untuk hantar barang. Kalau tutup jalan, susahlah nanti”.

Ada antara peniaga yang merungut kerana mereka mempunyai pelanggan tetap yang membeli secara borong daripada mereka.

Oleh itu, penutupan jalan itu menyukarkan mereka untuk memuatkan barang yang dibeli ke dalam kenderaan.

Eli Shair yang bekerja di premis perniagaan di Jalan TAR melahirkan kebimbangan kerana pendapatannya bergantung kepada komisyen yang didapati daripada jumlah jualan.

“Kalau jalan ditutup, perniagaan pun terjejas. Kita nak harap gaji lebih daripada komisyen saja”.

Namun, berbeza bagi orang awam yang berkunjung ke Jalan TAR atas pelbagai urusan.

Ada yang mengaku tidak tahu menahu tentang penutupan Jalan TAR.

Apabila ditanya mengenai pendapat mereka, ada antara yang bersetuju dan tidak kurang yang tidak bersetuju.

Bagi Sariah Sahari yang sudah biasa berkunjung ke Jalan TAR, penutupan jalan itu akan membuat laluan di pusat bandaraya bertambah sesak.

“Saya biasa bawa kereta dari Chow Kit. Kadang-kadang kita nak lalu sini sebab mudah. Kalau tutup, kita nak lalu mana?”

Menurut Nur Farahin Omar pula, lama-kelamaan orang ramai akan menerima penutupan jalan itu walaupun sukar diterima pada awalnya.

“Kalau jalan ini tutup, susah sikitlah untuk orang yang dah biasa jalan di sini. Mula-mula mungkin susah untuk orang terima. Tapi lama-lama nanti okeylah”.

Terdahulu, Menteri Wilayah Persekutuan, Khalid Abdul Samad mengumumkan penutupan Jalan TAR sepanjang satu kilometer kepada kenderaan awam bermula dari Jalan Esfahan berhampiran Sogo, sehingga Jalan Melayu.

Penutupan itu akan bermula 15 Mac.


Kerajaan perlu utamakan isu mendesak – Dr. Rais Hussin

KUALA LUMPUR – Bekas Pengarah Strategi Bersatu, Datuk Wira Dr. Rais Hussin Mohamed Ariff menyifatkan tindakan kerajaan Pakatan meletakkan keutamaan kepada isu kurang mendesak sebagai kegagalan pentadbiran kerajaan itu.

“Kita perlu mula dengar suara rakyat. Sekarang kita buat apa yang pernah BN buat. Kita sedang gagal,” katanya pada sesi panel bertajuk “By-elections predict outcome of GE-15” di Universiti Islam Antarabangsa Malaysia (UIAM) Gombak, hari ini.

Dr. Rais berkata, kerajaan sepatutnya memberi tumpuan kepada isu mendesak seperti kos sara hidup, kualiti hidup, pembentukan pekerjaan dan pengangguran serta perumahan dan penjagaan kesihatan mampu milik terlebih dahulu sebelum membicarakan isu-isu yang boleh dikemudiankan.

Sebaliknya, kerajaan lebih teruja meletak keutamaan kepada isu kereta
terbang, kereta nasional dan Go-Jek sehingga menenggelamkan isu utama yang
sepatutnya lebih diutamakan.

Menurut Rais lagi, sekiranya kerajaan tidak bijak memilih isu, ia akan
membawa kekalahan Pakatan Harapan dalam pilihanraya dan memberi kemenangan
mudah kepada Pakatan Umno-PAS sekiranya pilihanraya diadakan dalam waktu
mengejut sekarang.

Ahli Majlis Pimpinan Tertinggi Bersatu yang juga pengarah dan pengasas
badan pemikir Emir Research itu mengingatkan rakan politiknya bahawa mempunyai
kuasa sahaja tidak mencukupi, kerana kebijaksanaan menangani isu yang penting
untuk rakyat memainkan peranan besar dalam meraih kepercayaan mereka.

Sebelum ini, seorang peguam, Ambiga Sreenevasan juga dalam ciapan Twitternya
pada 26 Ogos juga pernah menegur kerajaan Pakatan kerana tindakan sebilangan
pemimpinnya yang mengecewakan rakyat Malaysia terus-terusan.

Ambiga berkata PH perlu mengelak bertelingkah tentang kepentingan
sempit, sebaliknya berusaha keras untuk pembinaan negara.

Ambiga menulis yang rakyat perlukan negarawan bukannya ahli politik,
kerana negarawan memikirkan tentang generasi masa depan tetapi politikus “hanya
memikirkan tentang pilihan raya akan datang.”

“Saya faham perasaan rakyat. Setiap kali anda harapkan pemimpin
berperangai senonoh, ada yang sangat mengecewakan. Seolah-olah kita tak
penting. Yang penting hanyalah terus berkuasa.

“Kami ingat mereka (PH) berbeza,” tulis Ambiga.

Seminar separuh hari bertajuk “Post-GE14 By-Elections: Applications For GE15” anjuran Electoral Studies Research Unit (ESRU) itu mengundang YB Khairy Jamaluddin, Datuk Wira Dr. Rais Hussin dan Danesh Prakash Chacko sebagai panel, serta Dr. Tunku Mohar sebagai moderator.


CADANGAN PENDEKKAN TEMPOH KERJAKAN HAJI TIDAK MAMPU KURANGKAN KOS

KUALA LUMPUR: Cadangan untuk memendekkan tempoh mengerjakan haji terutamanya bagi jemaah muassasah tidak dapat membantu Tabung Haji (TH) mengurangkan kos bagi menunaikan ibadah berkenaan, malah hanya akan menaikkan kos.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata dengan memendekkan tempoh, ia akan menyebabkan jemaah haji untuk menginap di Makkah dan Madinah semasa waktu kemuncak haji, sekali gus menyumbang kepada kenaikan kos.

“Bagi pakej jemaah haji muassasah yang dikendalikan oleh Lembaga Tabung Haji, tempoh mereka ada di tanah suci adalah antara 40 hingga 45 hari.Tempoh ini (turut) mengambil kira jadual penerbangan carter yang diluluskan oleh pihak berkuasa Arab Saudi.

“Secara amnya dengan memendekkan tempoh pakej muassasah, ini bermakna jemaah haji yang akan ke Arab Saudi akan mula menginap di Makkah dan Madinah pada waktu puncak iaitu harga tiket penerbangan dan sewaan bangunan adalah amat tinggi,” katanya pada sesi soal jawab di Dewan Negara di sini hari ini.

Ia bagi menjawab soalan tambahan yang dikemukakan oleh Senator  Datuk Mohd Hisamudin Yahaya yang bertanya sama ada kerajaan bersedia mempertimbangkan cadangan untuk mengkaji semula tempoh ibadah haji bagi mengurangkan kos menunaikan ibadah itu.

Menurut Mohd Na’im, TH telah berusaha untuk mengawal kenaikan kos ini dengan perjanjian kontrak jangka panjang yang telah dimeterai bersama beberapa pihak di Arab Saudi membabitkan penerbangan, penginapan, sajian makanan dan pelbagai perkhidmatan lain.

Katanya dengan cara itu harga dapat ditetapkan untuk satu tempoh masa dan tidak dinaikkan setiap tahun.

Sebelum ini, Pengarah Urusan Kumpulan Tabung Haji, Datuk Seri Amrin Awaluddin berkata kos menunaikan haji bagi seorang jemaah muassasah meningkat kepada RM30,850 tahun ini berbanding RM28,623 tahun lepas. –AlHijrah Online


FUNGSI MASJID PERLU DIPERKASA TERUTAMA ASPEK PENGIMARAHAN

KANGAR: Fungsi masjid perlu diperkasa khususnya dari aspek pengimarahan agar mampu membangunkan ummah, titah Pemangku Raja Perlis Tuanku Syed Faizuddin Putra Jamalullail.

Baginda bertitah masjid memainkan peranan yang sangat penting sebagai entiti penyatuan umat.

“Jawatankuasa kariah dan para pegawai masjid yang terdiri daripada imam, bilal, siak dan penjaga kawasan mestilah komited dengan tugasan serta tanggungjawab yang diamanahkan, bersikap mesra dengan anak kariah dan berusaha menyelesaikan masalah yang dibangkitkan dan bersikap pendamai,” titah baginda pada Majlis Perasmian Masjid Al-Amin, Sempering, malam tadi.

Turut hadir Menteri Besar Mohd Shukri Ramli, Mufti Datuk Dr Mohd Asri Zainul Abidin, Exco Agama Muhammad Azmir Azizan dan barisan exco lain.

Tuanku Syed Faizzuddin bertitah masjid merupakan pusat perkembangan ilmu dan pemikiran, oleh itu jawatankuasa kariah dan agensi agama perlu memastikan majlis ilmu diatur mencakupi bidang-bidang penting dalam agama dan juga pengetahuan am.

“Masjid juga hendaklah bertindak sebagai lokasi sehenti yang mesra musafir, pengembara, orang kurang upaya, ibu tunggal, kanak-kanak, orang tua dan lain-lain golongan yang memerlukan.

“Selain itu (masjid) juga menjadi tempat berteduh apabila bencana alam seperti ribut dan banjir,” titah baginda.

Baginda bertitah semua pihak hendaklah mematuhi garis panduan yang telah ditetapkan oleh agensi agama negeri bagi memastikan keseragaman dan penyelarasan yang teratur, terutama berhubung pengimarahan masjid dan surau.

“Perlu juga diingatkan supaya pihak jawatankuasa masjid hendaklah sentiasa memastikan setiap penceramah, pengkuliah dan tenaga-tenaga pengajar di masjid adalah pemegang tauliah di negeri Perlis,” titah baginda.

Pemangku Raja Perlis itu bertitah ini bagi memastikan kualiti dan mutu pengisian di masjid dan surau di negeri ini kekal berada pada standardnya yang tersendiri, serta jauh daripada anasir-anasir luar yang meragukan dan cuba untuk menyemai bibit-bibit perpecahan dalam kalangan masyarakat di sini. — AlHijrah Online


DBKL PERKENAL SURAU BERGERAK MUDAHKAN PENGUNJUNG TUNAIKAN SOLAT

KUALA LUMPUR: Pengunjung program luar di sekitar ibu negara kini lebih mudah menunaikan solat menerusi inisiatif Dewan Bandaraya Kuala Lumpur (DBKL) yang mengubah suai satu unit pejabat bergeraknya sebagai surau bergerak.

Datuk Bandar Kuala Lumpur Datuk Seri Mahadi Che Ngah berkata surau bergerak menggunakan lori seberat 10 tan itu dilengkapi dengan penghawa dingin serta tempat wuduk dengan kapasiti tangki air 900 liter yang mampu menampung keperluan 600 jemaah.

“Pada satu-satu masa, surau bergerak ini boleh memuatkan 10 jemaah lelaki dan wanita sementara 20 jemaah lelaki lagi bagi ruang solat di bahagian luar lori. Kemudahan ini bakal memberi manfaat kepada pengunjung melibatkan program ad hoc seperti maraton dan sambutan Hari Kebangsaan.

“Surau bergerak ini boleh diparkir di kawasan tumpuan orang ramai seperti di Jalan Tuanku Abdul Rahman yang ditutup kepada kenderaan pada setiap Ahad,” katanya kepada pemberita selepas majlis pelancarannya di sini hari ini.

Pada majlis itu, turut dilancarkan kenderaan baharu bagi Skuad Penyelamat DBKL iaitu Rapid Response Vehicle (RRV) yang dilengkapi peralatan kecemasan seperti mesin pemotong besi, gergaji dan pakaian anti lebah.

Ia akan digunakan untuk memberi bantuan kecemasan bencana alam apabila terdapat pokok tumbang atau objek yang menghalang laluan awam selain menangani masalah gangguan binatang liar dan berbisa seperti ular, lebah dan tebuan.

“DBKL sudah ada persefahaman antara agensi penyelamat lain seperti Jabatan Bomba dan Penyelamat Malaysia, sekiranya melibatkan ancaman haiwan berbisa dan tidak melibatkan nyawa, Skuad Penyelamat DBKL akan memberi bantuan segera,” katanya.–AlHijrah Online


GURU BUKAN ISLAM TERIMA ANUGERAH TOKOH MAULIDUR RASUL

MELAKA: Seorang guru bukan Islam dipilih sebagai penerima Anugerah Tokoh Abdullah Uraiqith bersempena Sambutan Maulidur Rasul Peringkat Negeri Melaka, tahun ini.

Guru bimbingan dan kaunseling Sekolah Menengah Kebangsaan (SMK) Durian Tunggal, Chan Chin Ho, 41 tahun menerima anugerah tersebut atas usahanya membimbing pelajar menghasilkan video berbentuk dakwah dan kerohanian.

Katanya, perbezaan agama bukannya penghalang namun menganggap agama itu sebagai titik penyatuan dan perpaduan kaum.

Beliau berkata, sebagai seorang guru dia perlu prihatin dengan keadaan pelajar terutama mereka yang terjejas dengan pandemik COVID-19 selain menjadi perantaraan penyerahan peranti di bawah program Cerdik kepada kira-kira 50 pelajar yang tidak berkemampuan agar mereka tidak tercicir mengikuti Pengajaran dan Pembelajaran di Rumah (PDPR).

“Anugerah ini memberikan semangat kepada saya untuk terus membantu pelajar terutama pelajar beragama Islam bagi mengikuti program-program anjuran Majlis Agama Islam Melaka (MAIM) dan Jabatan Agama Islam Melaka (JAIM).

“Terima kasih atas penghargaan ini oleh kerajaan negeri Melaka,” katanya seperti dilapor Sinar Harian.

Dalam majlis yang sama, pengurus jenazah pesakit COVID-19 Hospital Melaka, Hasnul Hussien berusia 52 tahun menzahirkan rasa terharu selepas diberikan penghargaan untuk menerima Anugerah Abu Thalhah.

Menurutnya, selama lebih 15 tahun menguruskan jenazah, dia mengakui pengurusan jenazah pesakit COVID-19 merupakan satu cabaran besar lebih-lebih lagi perlu memakai perlindungan diri (PPE) dalam bilik kecil dan bahang.

“Bagi saya apa jua kerja dan tugas yang kita lakukan, buatlah seikhlas hati tanpa mengharapkan penghargaan dan sebagainya,” katanya.

Sembilan individu menerima Anugerah Khas Tokoh Maulidur Rasul termasuk Pengerusi Kluster Penguatkuasaan dan Pendakwaan Jawatankuasa Memperkasa Mahkamah Syariah Malaysia Jabatan Kemajuan Islam Malaysia (JAKIM), Datuk Rahimin Bani yang menerima Tokoh Muhamad Al-Fateh manakala bekas Timbalan Ketua Polis Melaka, Datuk Sharul Lalli Masduki menerima anugerah Tokoh Umar Abdul Aziz.—AlHijrah Online


BELASUNGKAWA SALAHUDDIN: KINI DIA TINGGALKAN DAN TIDAK BALIK BUAT SELAMANYA – ISTERI

PONTIAN: “Dahulu, suami (Allahyarham Datuk Seri Salahuddin Ayub) pergi keluar tinggalkan saya untuk program, dia pulang ke rumah. Sekarang, dia tinggalkan saya, dia sudah tidak balik lagi.”

Demikian luahan balu Menteri Perdagangan Dalam Negeri dan Kos Sara Hidup, Datin Seri Fatimah Taha yang terpaksa menerima takdir bahawa suaminya telah pergi buat selamanya.

Bagaimanapun, Fatimah berkesempatan untuk berada di sisi suaminya sebelum beliau menghembuskan nafas terakhirnya, malam tadi.

“Kebetulan saya ada dengan suami semasa program, dia tidak keseorangan, kalau saya tiada di sisinya, bayangkan dia seorang diri ‘survive’ sewaktu kejadian,” katanya semasa ditemui di perkarangan rumahnya di TL7, Jalan Adil, Serkat, di sini.

Allahyarham Salahuddin berusia 61 tahun telah meninggalkan seorang balu bersama enam orang anak.

Fatimah berkata, kesihatan beliau sebelum ini dalam keadaan baik tanpa sebarang penyakit dihidapinya.

Namun, mungkin faktor penat membuatkan Allahyarham mengalami pendarahan dalam kepala, katanya.

Terdahulu, Salahuddin dikejarkan ke wad kecemasan HSB pada 10.15 malam Jumaat dan mendapat rawatan setelah mengalami mual serta muntah-muntah sebelum disahkan mengalami pendarahan otak oleh doktor pakar.—AlHijrah Online


PRU-15: WARGA ATM TUNAI TANGGUNGJAWAB SELASA INI – PANGLIMA ATM

KUALA LUMPUR: Seramai 146,737 anggota Angkatan Tentera Malaysia (ATM) dan pasangan di seluruh negara akan menunaikan tanggungjawab masing-masing pada hari pengundian awal bagi Pilihan Raya Umum ke-15 (PRU-15), Selasa ini.

Panglima ATM Jen Tan Sri Affendi Buang, yang berharap proses berkenaan berjalan lancar berkata sebanyak 153 pusat mengundi telah diwartakan oleh Suruhanjaya Pilihan Raya (SPR) sebagai pusat pengundian awal bagi anggota dan pasangan ATM di seluruh negara.

“ATM sentiasa menyokong proses dan sistem Demokrasi Berparlimen di bawah pentadbiran Raja Berperlembagaan dengan Kebawah Duli Yang Maha Mulia Seri Paduka Baginda Yang di-Pertuan Agong sebagai Ketua Negara.

“Atas kesetiaan kepada baginda juga, warga ATM sentiasa berpegang kepada norma integriti dalam melaksanakan amanah serta tanggungjawab demi kesejahteraan negara,” katanya dalam kenyataan hari ini.

SPR menetapkan Selasa ini sebagai hari pengundian awal dan hari pengundian pada 19 Nov (Sabtu).

Dalam pada itu, Affendi berkata ATM juga bersedia menghulurkan bantuan kepada SPR, pihak berkuasa tempatan dan pihak berkuasa awam dalam memastikan proses pengundian pada 19 Nov ini berjalan lancar.

“Pada masa sama ia bagi memastikan keselamatan dan kesejahteraan rakyat sentiasa terpelihara daripada sebarang kemungkinan yang tidak diingini sepanjang proses pengundian serta apabila keputusan pilihan raya diumumkan kelak,” katanya.

Menurutnya ATM juga akan terus fokus kepada keutamaan dalam memperkasakan kesiapsiagaan angkatan demi melindungi kepentingan dan kedaulatan negara pada setiap masa.

“Apatah lagi, ketika negara kini memasuki musim monsun timur laut yang bermula sejak 7 Nov lepas dan akan berlarutan hingga Mac tahun depan.

“ATM telah bersiap siaga dan bersedia untuk mengatur gerak aset sekiranya berlakunya banjir terutama di negeri yang berisiko terjejas dengan bencana tersebut,” katanya.–AlHijrah Online


SULH BERJAYA SELESAIKAN 15,294 KES PERTIKAIAN SECARA BAIK

KUALA LUMPUR: Statistik Jabatan Kehakiman Syariah Malaysia (JKSM) menunjukkan 72 peratus atau bersamaan 15,294 kes pertikaian sepanjang 2019-2022 berjaya mencapai persetujuan secara baik selepas melalui prosiding sulh.

Antara kes yang dikehendaki menjalani prosiding Sulh termasuklah nafkah isteri, nafkah anak, idah, mut’ah, harta sepencarian, hadhanah, ganti rugi pertunangan, ganti rugi perkahwinan dan tuntutan kembali taat.

Menteri di Jabatan Perdana Menteri (Hal Ehwal Agama) Datuk Idris Ahmad berkata melalui kaedah Sulh yang diperkenalkan sejak 2002, pihak Mahkamah Syariah dapat memberi keadilan segera dan memendekkan masa penyelesaian sesuatu kes.

“Kejayaan ini tidak dapat dicapai tanpa ada pegawai-pegawai Sulh yang berkemahiran dan kompeten,” katanya dalam catatan di Facebook selepas hadir program Out Reach Sulh di Putrajaya.

Sulh merupakan salah satu alternatif penyelesaian kes secara efektif selain kaedah perbicaraan.

Menurut JKSM, pihak-pihak yang memfailkan tuntutan selepas perceraian di Mahkamah Syariah dikehendaki untuk menjalani proses Sulh bagi menyelesaikan pertikaian secara baik sepertimana yang termaktub menurut seksyen 99, Akta tatacara Mal Mahkamah Syariah (Wilayah-wilayah Persekutuan) 1998 (Akta 585).

Walaubagaimanapun, masih terdapat segelintir masyarakat yang enggan menghadiri prosiding tersebut atas faktor keegoan dan kejahilan.

Oleh sebab itu, penganjuran program seperti Out Reach Sulh dilaksanakan JKSM bagi memberi lebih kefahaman kepada masyarakat terhadap proses Sulh. – AlHijrah Online


30,000 BANGUNAN KEDIAMAN DI ZON GEMPA BUMI AKAN DIBINA PADA MAC – ERDOGAN

ANKARA: Presiden Turkiye Recep Tayyip Erdogan berkata pihak berkuasa akan memulakan pembinaan 30,000 bangunan kediaman di zon gempa bumi pada Mac, lapor Sputnik.

“Kami akan segera memulakan kerja pembinaan sebaik sahaja penilaian kerosakan selesai.

“Mulai awal Mac, kami akan memulakan pembinaan 30,000 bangunan kediaman.

“Matlamat kami adalah untuk menyiapkan pembinaan beberapa bangunan berkualiti tinggi dan selamat dalam tempoh setahun yang akan menyelesaikan masalah perumahan di zon berkenaan,” katanya.

Erdogan berkata 98 peratus bangunan yang runtuh akibat gempa bumi baru-baru ini telah dibina sebelum 1999.

Angka kematian akibat gempa bumi yang dahsyat di Turkiye kini melebihi 35,000.

Bencana itu disifatkan tragedi terburuk dalam sejarah. –AlHijrah Online


DUA LELAKI LANGGAR LARI, SAMUN SAKSI DIBURU POLIS

KEMAMAN: Dua lelaki yang terlibat kes langgar lari seorang pesara di Kilometer 269 Lebuh Raya Pantai Timur 2 (LPT 2) semalam diburu polis.

Dalam kejadian jam 1.15 tengah hari itu, mangsa Zolkafli Ahmad, 57, yang menunggang motosikal dilanggar dari belakang dan disahkan meninggal dunia akibat kecederaan parah di bahagian kepala.

Menurut Ketua Polis Daerah Kemaman, Superintendan Hanyan Ramlan, kedua lelaki tersebut turut nekad melarikan sebuah kenderaan pelbagai guna, Nissan Grand Livina milik seorang saksi kejadian.

Katanya, siasatan awal mendapati mangsa, Zolkafli, dalam perjalanan pulang ke rumahnya di Kerteh sebelum dilanggar Perodua Myvi yang dinaiki dua lelaki berusia 20-an dan 30-an terbabit.

Ujar beliau pemandu Perodua Myvi itu kemudian terus memecut laju tetapi terpaksa berhenti di tepi lebuh raya kira-kira dua kilometer dari lokasi kejadian kerana kenderaan tersebut rosak.

Kata Hanyan, selepas itu seorang lelaki memandu kenderaan Nissan Grand Livina yang menyaksikan kejadian tersebut memberhentikan kenderaannya di lokasi Perodua Myvi itu tersadai sebelum salah seorang suspek tiba-tiba nekad melarikan diri dengan kenderaan saksi yang masih tidak dimatikan enjinnya.

Hanyan berkata, kedua-dua suspek sedang diburu dan kes disiasat mengikut Seksyen 41(1) Akta Pengangkutan Jalan 1987 dan Seksyen 392 Kanun Keseksaan. – AlHijrah Online


Nahas pesawat tentera di Iran

TEHERAN, 14 Januari – Sebuah
pesawat kargo tentera dengan 16 penumpang dilaporkan terbabas lalu terbakar
ketika cuba mendarat di sebuah lapangan terbang berhampiran Teheran hari ini,
kata kenyataan tentera.

“Sebuah pesawat kargo (Boeing 707) membawa muatan daging berlepas dari Bishkek di Kyrgyzstan dan terpaksa mendarat cemas di Lapangan Terbang Fath, wilayah Alborz pagi ini.

Ia terbabas dari landasan ketika cuba mendarat sebelum melanggar tembok pemisah di hujung landasan lalu terbakar.”

“Butiran berkaitan nahas dan mangsa yang maut atau cedera masih disiasat,” kata kenyataan tentera di laman rasminya.

Sementara itu, media Iran melaporkan tujuh mayat penumpang telah ditemui, dan operasi mencari kini giat diteruskan bagi mencari mangsa lain.

“Kami menemui tujuh mayat dari bangkai pesawat dan operasi mencari akan diteruskan,” kata Ketua Jabatan Kecemasan Iran, Pirhossein Kolivand. – Sinar Online


POLIS SIASAT DAKWAAN PENGHUNI MADRASAH DIDERA ALA MILITAN

KUALA LUMPUR: Polis sedang menyiasat dakwaan seorang bekas penghuni sebuah madrasah di Jalan Kebun, Shah Alam yang didera sepanjang empat bulan berada di pusat itu.

Ketua Polis Selangor Datuk Arjunaidi Mohamed berkata pihaknya menerima laporan berhubung dakwaan itu daripada lelaki terbabit pada bulan lepas.

“Saya mengesahkan polis menerima satu laporan berhubung perkara ini, siasatan masih dijalankan,” katanya ringkas ketika dihubungi hari ini.

Pertubuhan Kebajikan Darussolihin dalam kenyataan hari ini menafikan dakwaan madrasah Darussolihin yang ditubuhkan sebagai badan bukan kerajaan (NGO) melaksanakan penderaan ala militan kepada penghuninya.

Menurut kenyataan itu, selain menekankan ilmu agama, madrasah ditubuhkan sejak 2007 melaksanakan program pemulihan dan perlindungan terhadap individu yang terlibat dengan penyalahgunaan dadah serta masalah sosial.

Terdahulu, bekas penghuni madrasah tersebut yang ingin dikenali sebagai Haris, 20, ketika ditemui pemberita hari ini mendakwa dia dan beberapa penghuni lain berusia lingkungan 19 hingga 30-an dikurung di dalam bilik gelap, didera secara fizikal dan mental serta mengalami gangguan seksual sepanjang menerima rawatan  di madrasah itu. –AlHijrah Online


EMPAT KEDAI DI TERMINAL LARKIN SENTRAL TERBAKAR

JOHOR BAHRU: Sebanyak empat unit kedai di tingkat satu Terminal Larkin Sentral, di sini terbakar, pagi tadi.

Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia (JBPM) Johor Penguasa Kanan Bomba I Ahmad Mukhlis Mukhtar berkata pihaknya menerima panggilan kecemasan pada 6.50 pagi dan menjalankan operasi pemadaman dengan kekuatan 30 anggota.

Beliau berkata kebakaran di premis jenis kekal itu melibatkan dua kedai buku yang musnah 90 peratus, satu kedai minyak wangi (70 peratus) serta satu kedai kosmetik dan herba (10 peratus).

“Operasi pemadaman sedang dilakukan kerana masih terdapat bara di beberapa kawasan terjejas dan kita mahu memastikan api tidak merebak ke kawasan lain. Kebakaran tidak melibatkan mangsa disebabkan waktu kejadian masih belum ramai orang dan penumpang bas berada di terminal bawah.

“Siasatan awal mendapati kebakaran dipercayai bermula dari kedai buku, sebelum merebak ke tiga kedai lain dan kebakaran menjejaskan kira-kira 10 peratus daripada keseluruhan 640 premis perniagaan yang terdapat di terminal ini,” katanya kepada pemberita di terminal berkenaan.

Turut hadir Pengerusi Jawatankuasa Belia, Sukan, Pembangunan Usahawan, Koperasi dan Sumber Manusia negeri Mohd Hairi Mad Shah dan Ketua Polis Daerah Johor Bahru Selatan ACP Raub Selamat.

Ahmad Mukhlis berkata pihak pengurusan Terminal Larkin Sentral memaklumkan operasi perkhidmatan bas ekspres tidak terjejas dan akan beroperasi seperti biasa, manakala premis yang tidak terlibat dengan kebakaran akan kembali dibuka secara berperingkat.

“Operasi pemadaman berdepan kesukaran kerana melibatkan kawasan dalam lot kedai, jadi perlu lebih berhati-hati. Ada kawasan terjejas turut melibatkan loteng yang runtuh,” katanya sambil menambah nilai kerugian masih disiasat.

Sementara itu, Mohd Hairi berkata kerajaan negeri menerusi Perbadanan Usahawan Johor Sdn Bhd (PUJB) akan memberi sumbangan kecemasan berjumlah RM5,000 kepada peniaga yang premis mereka terjejas dalam kebakaran berkenaan bagi mengurangkan beban kerugian.

“Selain sumbangan kecemasan, kerajaan negeri juga akan cuba bantu mereka yang terlibat menerusi pemberian geran ataupun pinjaman perniagaan. Pihak JKR (Jabatan Kerja Raya) juga akan datang untuk sama-sama membuat penilaian kos kerugian.

“Saya ucapkan terima kasih kepada bomba yang dapat mengawal kebakaran dengan pantas agar tidak merebak ke kawasan lain dan juga pihak polis yang berjaya mengawal keadaan di terminal ini daripada menjadi kecoh,” katanya.–AlHijrah Online


DUA MAYAT TRAGEDI BOT BERTEMBUNG DITEMUKAN SELEPAS TIGA HARI

KUALA PERLIS: Dua mayat mangsa kemalangan bot bertembung di Sungai Perlis ditemukan lemas, hari ini.

Ketua Polis Daerah Kangar, Superintendan Wari Kiew berkata, mayat pertama dikenal pasti sebagai Mohd Faizal Hisyam Mat Taib, 39 ditemui terapung kira-kira jam 7.46 pagi tadi manakala mayat Abdul Rashid Md Derus, 45, ditemui pada jam 3.27 petang tadi.

Beliau berkata, kedua-dua mangsa ditemui dalam keadaan tertiarap dengan mangsa pertama ditemui kira-kira 20 meter dari lokasi kemalangan manakala mayat kedua ditemui kira-kira satu kilometer dari lokasi mangsa pertama ditemui.

Ujarnya, sebelum ini gerakan mencari gagal kerana mayat mangsa tenggelam di dasar namun selepas tiga hari mayat mulai mereput dan timbul di permukaan air.

Katanya, mayat kemudian diangkat dari dalam air dan dibawa oleh anggota bomba ke atas darat dengan bantuan nelayan tempatan.

Mayat mangsa masing-masing dihantar ke Hospital Tuanku Fauziah, Kangar dan Hospital Sultanah Bahiyah, Alor Setar untuk bedah siasat dan kes diklasifikasikan sebagai mati mengejut.

Jelas Wari, dengan penemuan ini, operasi mencari dan menyelamat (SAR) yang menggunakan kepakaran penyelam serta unit anjing pengesan (K9) dari Jabatan Bomba dan Penyelamat (JBPM) ini ditamatkan serta-merta.

Beliau menzahirkan ucapan terima kasih kepada agensi terlibat dalam operasi mencari dan menyelamat terdiri daripada polis, Jabatan Bomba dan Penyelamat, Agensi Penguatkuasaan Maritim Malaysia (APMM), Angkatan Pertahanan Awam Malaysia (APM), dan Jabatan Sukarelawan Malaysia (Rela).

Dalam kejadian Khamis lalu, dua lelaki dikhuatiri lemas apabila bot dinaiki mereka bertembung dengan sebuah bot lain di Sungai Perlis berhampiran Jeti Tok Kuning, Kuala Perlis.

Mangsa yang hilang dikenal pasti sebagai Mohd Faizal Hisyam Mat Taib, 39, dan rakannya, Abdul Rashid Md Derus, 45. –AlHijrah Online


DILARANG PINDAH HAIWAN ELAK SEBAR PENYAKIT FMD

JOHOR BAHARU, 21 Jun – Penternak di negeri ini diminta menghentikan segala pergerakan ternakan memasuki atau memindahkan ternakan keluar dari daerah Mersing dan negeri Pahang bagi mengelakkan penyebaran penyakit kaki dan mulut (FMD) mulai 12 Jun lepas.

Pengerusi Jawatankuasa Pertanian dan Industri Asas Tani Johor Ismail Mohamed berkata ini berikutan penemuan kes terbaru melibatkan haiwan ternakan dua penternak di Endau, Mersing dan seorang penternak di Triang, Pahang.

“Kita keluarkan arahan ini sebagai langkah kawalan perebakan penyakit FMD. Walaupun kita kesan kes terbaru di Mersing, tetapi arahan ini kita kuatkuasakan di semua daerah,” katanya kepada Bernama ketika dihubungi di sini hari ini. Buat masa ini, ternakan yang dikesan mempunyai penyakit FMD, masih dirawat.

Ismail berkata demikian ketika mengulas mengenai penyebaran surat larangan serta merta aktiviti pemindahan ternakan oleh Jabatan Perkhidmatan Veterinar negeri bertarikh 12 Jun di media sosial dan aplikasi WhatsApp. Beliau berkata sebarang pergerakan ternakan dalam negeri ini sepatutnya perlu diuji untuk penyakit FMD dan perlu mendapat permit daripada Jabatan Perkhidmatan Veterinar Negeri bagi mengelakkan penyakit itu daripada merebak.

Sebaliknya, peniaga atau penternak bertindak menggunakan permit lain dan tidak mengikut prosedur Jabatan Veterinar negeri, kata Ismail.

“Proses pemindahan lembu melibatkan negeri misalnya perlu mendapatkan kebenaran dari jabatan dan elakkan melakukan sebarang pemindahan secara tidak sah,” katanya. Selain itu, beliau turut mengingatkan penternak agar mendapatkan nasihat Jabatan Perkhidmatan Veterinar Negeri jika didapati ada ternakan yang dilihat tidak sihat.

BERNAMA


RM2.16 JUTA UNTUK DAPUR IT’AM SEDIA JUADAH BERBUKA SETIAP HARI

KUALA LUMPUR: Majlis Agama Islam Wilayah Persekutuan memperuntukkan RM2.16 juta bantuan tambahan kepada 72 masjid dan surau diri Jumaat di Wilayah Persekutuan untuk melaksanakan program Dapur It’am.

Dapur It’am adalah inisiatif digerakkan di Wilayah Persekutuan oleh Jabatan Agama Islam Wilayah Persekutuan (JAWI) bagi memastikan juadah berbuka puasa sepanjang Ramadan tersedia khususnya buat golongan sasar seperti asnaf, rakan jalanan dan B40.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, urusetia terlibat tertakluk kepada garis panduan pelaksanaan yang mengambil kira prosedur standard operasi sepanjang Perintah Kawalan Pergerakan.

“Firman Allah SWT:

وَيُطْعِمُونَ الطَّعَامَ عَلَىٰ حُبِّهِ مِسْكِينًا وَيَتِيمًا وَأَسِيرًا“Mereka juga memberi makan benda-benda makanan yang dihajati dan disukainya, kepada orang miskin dan anak yatim serta orang tawanan.” (Surah Al-Insan: 8)

“Semoga Madrasah Ramadan pada kali ini memberi makna kepada kita dalam memahami erti pengorbanan, persaudaraan dan kesaksamaan dalam mencapai ketakwaan kepada-Nya,” kata Zulkifli dalam kenyataan di sini hari ini. — AlHijrah Online


WARGA EMAS MAUT KENDERAAN DIPANDU JATUH SUNGAI

MARANG: Seorang wanita warga emas maut selepas kenderaan pacuan empat roda yang dipandunya terbabas lalu terjatuh dari jambatan ke dalam sungai di Kampung Bukit Perpat, Wakaf Tapai dekat sini, hari ini.

Ketua Polis Daerah Marang DSP Mohd Zain Mat Aris berkata pihaknya menerima laporan mengenai kejadian itu pada 11.19 pagi dan mangsa Zaiton Omar, 64, yang tidak sedarkan diri berjaya dikeluarkan dari kenderaan jenis Toyota Hilux itu oleh orang kampung.

“Mangsa yang memandu seorang diri telah disahkan meninggal dunia oleh Pegawai Perubatan Klinik Pengkalan Berangan yang sampai ke lokasi kejadian,” katanya yang memberitahu mayat mangsa dihantar ke Hospital Hulu Terengganu untuk dibedah siasat.

Sementara itu, anak angkat mangsa, Wan Rafiyuddin Wan Mohd, 33, berkata sudah menjadi kebiasaan Zaiton memandu ke kampung berkenaan untuk mendapatkan bekalan pisang dan ubi untuk berniaga di gerai pisang gorengnya di Gong Beris.

“Arwah (Zaiton) baru ambil pisang di rumah saya di Kampung Bukit Perpat…kemudian saya dapat panggilan masuk daripada nombor telefon dia dalam pukul 11.05 pagi, tapi orang lain yang cakap beritahu kereta Hilux jatuh ke dalam sungai.

“Masa saya sampai di tempat kejadian, orang dah bawa keluar mayat mangsa. Rutin dia setiap hari beli pisang, ubi, cendawan seorang diri tanpa ditemani suaminya,” katanya kepada pemberita ketika ditemui di lokasi kejadian.

Wan Rafiyuddin berkata ibu angkatnya yang berasal dari Kampung Lubuk Pandan dekat sini, mempunyai seorang anak perempuan yang bertugas di sebuah hospital di Negeri Sembilan. — AlHijrah Online


PKP 2.0: KEDAH BENARKAN SOLAT JUMAAT MAKSIMUM 50 JEMAAH

ALOR SETAR: Kebenaran solat Jumaat di Kedah hanya untuk pegawai, ahli jawatankuasa masjid serta maksimum 50 jemaah dalam tempoh Perintah Kawalan Pergerakan (PKP) yang akan dilaksanakan pada Jumaat ini.

Pengarah Jabatan Hal Ehwal Agama Islam Negeri Kedah (JHEAIK) Mohd Yusri Md Daud berkata, untuk ibadah solat fardu hanya lima pegawai atau ahli jawatankuasa masjid dan surau sahaja dibenarkan untuk solat secara berjemaah.

“Jawatankuasa masjid serta surau bertanggungjawab membuat ketetapan bersesuaian berkaitan pemilihan ahli kariah yang dibenarkan serta hal ehwal pengurusan jemaah dalam memastikan kelancaran pelaksanaan ibadah solat Jumaat dan solat fardu berjemaah di masjid serta surau,” katanya dalam kenyataannya.

Ujarnya, individu yang tidak memakai pelitup muka atau tidak membawa sejadah sendiri, tidak dibenarkan memasuki premis masjid atau surau, termasuklah kanak-kanak 12 tahun ke bawah.

Masa yang diberikan untuk solat Jumaat tidak harus melebihi 45 minit bermula dari azan hingga selesai solat, manakala solat fardu pulah hanya dalam 20 minit sahaja.

Bagaimanapun, seperti yang diselaraskan oleh Majlis Keselamatan Negara (MKN), program keagamaan dan majlis ilmu serta aktiviti sosial dan kemasyarakatan seperti kenduri dan gotong-royong juga tidak dibenarkan.

“Pengurusan jenazah (bukan COVID-19) dan solat jenazah di masjid adalah dibenarkan dan tidak melebihi 20 orang dengan penjarakan fizikal, terdiri daripada pegawai atau jawatankuasa masjid dan ahli keluarga si mati sahaja,” katanya.

Mana-mana masjid atau surau yang melanggar atau tidak mematuhi arahan berkenaan boleh dikenakan tindakan, serta kebenaran melaksanakan aktiviti yang dinyatakan boleh ditarik balik serta-merta.

Tambahnya lagi, perkhidmatan nikah, cerai dan rujuk di Pejabat Agama Islam Daerah (PAID) dan semua majlis akad nikah di seluruh negeri ini ditangguhkan bermula 22 Jan ini hingga tamat PKP.—AlHijrah Online


GLOBAL EHSAN RELIEF HANTAR ENAM TRAK BANTUAN KE GAZA

KUALA LUMPUR: Pertubuhan Bukan Kerajaan (NGO) Global Ehsan Relief (GER) telah berjaya menghantar enam trak penuh bantuan kemanusiaan kepada penduduk Palestin di Gaza.

Konvoi itu merupakan bantuan kecemasan fasa tiga ke Gaza yang telah berjaya digerakkan GER dengan kerjasama Persatuan Bulan Sabit Merah Mesir.

Enam trak bantuan tersebut terdiri daripada tiga trak penuh barangan makanan, dua trak susu bayi dan keperluan diri, serta satu trak membawa minuman.

“Bantuan ini akan menyelamatkan ratusan keluarga di Gaza terutamanya kanak-kanak.

“Insya-Allah, lebih banyak lagi bantuan akan disalurkan kerana penduduk di Gaza amat memerlukan bantuan dari luar ketika ini. Jadi teruskan berdoa dan sokongan anda,” kata GER berhubung misi penghantaran bantuan tersebut.

Bantuan fasa tiga yang digerakkan GER tiba di Kaherah, Mesir pada Jumaat lalu dan urusan penghantaran bantuan di sempadan Rafah dibantu Persatuan Bulan Sabit Merah Mesir.

Kekejaman Israel di Gaza sejak 7 Oktober lalu telah menyebabkan 1.5 juta penduduk di Semenanjung Gaza hilang tempat tinggal dan terpaksa hidup di tempat-tempat perlindungan yang serba kekurangan.

Zionis juga turut menyekat kemudahan asas seperti air, elektrik dan komunikasi bagi menyusahkan kehidupan rakyat Palestin. — AlHijrah Online


BANJIR BALING: MAYAT WANITA HAMIL, IBU MENTUA DITEMUI BERPELUKAN

BALING: Jasad wanita hamil dan ibu mentuanya yang dihanyutkan kepala air dari rumah mereka di Kampung Iboi, di sini, ditemui berpelukan kira-kira 100 meter dari lokasi rumah mereka, pagi tadi.

Pengarah Jabatan Bomba dan Penyelamat (JBPM) Kedah Penolong Kanan Pesuruhjaya Bomba Sayani Saidon berkata, mayat Nurul Anis Abu Hassan, 23, ditemui di bawah timbunan batang pokok sementara mayat ibu mentuanya, Salmat Mat Akib, 53, ditemui di bawah mayat menantunya itu.

Menurutnya, jasad kedua-dua mangsa ditemui dalam keadaan baik serta tiada kesan cedera.

“Kedua-dua mangsa ditemukan di bawah timbunan kayu, mungkin mangsa hanyut bersama bongkah kayu dan tersangkut di kawasan itu,” katanya.

Sementara itu, mayat remaja lelaki yang dihanyutkan arus deras dalam kejadian sama ditemui kira-kira dua jam selepas mangsa pertama dan kedua dijumpai.

Mayat mangsa Khairul Ikhwan Nor Azman, 14, ditemukan tidak jauh dari lokasi dua mayat yang ditemukan sebelum ini dan dilaporkan sempurna tanpa sebarang kecederaan.

Mayat mangsa kemudian dihantar ke Hospital Baling untuk dibedah siasat.—AlHijrah Online


SETENGAH BILION TERPERANGKAP AKIBAT COVID-19

BEIJING: Hampir 500 juta penduduk China terperangkap selepas pihak berkuasa melaksanakan perintah berkurung ketika wabak koronavirus (Covid-19) merebak ke setiap pelosok wilayah di republik itu.

Angka mengejutkan itu mengatasi jumlah keseluruhan populasi penduduk Amerika Syarikat (AS) yang berjumlah 330 juta orang atau menyamai kira-kira 6.5 peratus penduduk dunia.

Sekurang-kurangnya 48 bandar dan empat wilayah di seluruh China termasuk Wuhan iaitu pusat penyebaran Covid-19 telah mengeluarkan notis rasmi perintah berkurung.

Langkah ketat seperti memastikan penduduk didaftarkan sebelum dibenarkan keluar atau masuk termasuk menutup jalan serta menggantung perkhidmatan kereta api dan pengangkutan awam turut dilaksanakan bagi membendung penularan wabak berkenaan.Pihak berkuasa menutup laluan utama di Wuhan sebagai sebahagian daripada langkah menyekat penularan Covid-19.

Wuhan adalah bandar pertama di China melaksanakan larangan perjalanan pada 23 Januari lalu, sebelum wabak berkenaan tersebar ke lebih 25 negara lain.

Setakat ini, lebih 66,000 kes jangkitan Covid-19 telah disahkan membabitkan lebih 1,400 kematian.

Selepas pintu sempadan Wuhan ditutup pada 23 Januari lalu, semua penerbangan keluar masuk dibatalkan, malah bandar-bandar lain berhampiran Hubei turut mengambil langkah menyekat pergerakan orang ramai.

Susulan itu, penduduk di Wuhan, Huanggang, Enzhou dan beberapa kawasan di Hubei dilarang sama sekali meninggalkan bandar tersebut.

Sepanjang pelaksanaan arahan berkurung, beberapa bandar terlibat terutamanya Wuhan lumpuh.

Jalan-jalan utama yang biasanya dipenuhi orang ramai kini lengang dan jutaan lagi tidak keluar bekerja selama dua minggu kerana bimbang dijangkiti virus berkenaan.

Malah, seramai 80.41 juta penduduk terjejas selepas perkhidmatan bas dan kereta api digantung.Jalan raya di Beijing lengang selepas penduduk mengelak keluar bagi mengelak dijangkiti koronavirus.

Di sesetengah tempat, orang ramai hanya dibenarkan keluar pada waktu-waktu tertentu.

Terdapat juga sekatan di mana hanya beberapa individu daripada sebuah keluarga dibenarkan meninggalkan kediaman mereka pada satu-satu masa.

Di Beijing dan hab perniagaan Shanghai, sebahagian besar jalan raya serta stesen pengangkutan bawah tanah masih kosong.

Kebanyakan kedai dan restoran juga masih ditutup atau tiada pelanggan.

Sementara itu, jumlah kematian akibat Covid-19 melonjak kepada 1,500 orang semalam selepas 139 lagi orang mati di wilayah Hubei.

Suruhanjaya kesihatan wilayah itu juga melaporkan 2,420 kes baru Covid-19, kira-kira separuh daripada jumlah sehari sebelumnya.

Skala epidemik bertambah minggu ini selepas pihak berkuasa di Hubei menukar kriteria kes, menyaksikan pertambahan ribuan pesakit baru dalam pengiraan mereka.

Kes didiagnosis secara klinikal melalui pengimejan paru-paru kini dikira sebagai tambahan kes yang menunjukkan positif dalam ujian makmal. — SINAR HARIAN


‘Ada cubaan kacau ganggu prosiding inkues Adib’

KUALA LUMPUR – Peguam, Syazlin Mansor kembali mewakili
keluarga anggota bomba, Allahyarham Muhammad Adib Mohd. Kassim dalam prosiding
inkues berkaitan punca kematian mangsa.

Menurut beliau ayah Allahyarham Muhammad Adib pernah
berjumpa dengan beliau dan merayu agar beliau terus mewakili keluarga mereka
dalam prosiding inkues ini.

Beliau turut menyatakan pandangan tentang wujudnya unsur kacau ganggu dalam prosiding inkues tersebut setelah meneliti kronologi kes ini, di mana isu konflik kepentingan dan pelantikan beliau dibangkitkan apabila beliau mula menyoal teori pakar forensik patologi HKL, Dr Ahmad Hafizam Hasmi, dan membawa saksi pakar Profesor Dr Shahrom Abd Wahid untuk membantu inkues.

“Pada pandangan saya, ada cubaan untuk mengacau ganggu
prosiding inkues ini terutamanya dalam hal berkaitan keterangan yang
dikemukakan saksi pakar,” katanya dalam sidang akhbar yang dianjurkan Persatuan
Peguam Muslim Malaysia (PPMM) di ibu pejabat Majlis Perundingan Melayu (MPM) di
sini hari ini.

Beliau juga turut menjawab empat sebab yang dikemukakan
Peguam Negara, Tommy Thomas berhubung arahan untuk menghentikan lantikannya
oleh kementerian itu dalam prosiding inkues Adib.

Peguam Negara Tommy Thomas sebelum ini berkata Shazlin
digugurkan kerana mempunyai  percanggahan
kepentingan kerana mewakili tiga pihak sekali gus, iaitu kementerian, Jabatan
Peguam Negara dan keluarga Adib.


IBU TUNGGAL MUALAF NEKAD TINGGAL DI MALAYSIA UNTUK PERTAHAN KEISLAMANNYA

KOTA BHARU: Seorang ibu tunggal berstatus mualaf buntu apabila ahli keluarganya di Laos mendesak mereka supaya pulang ke negara asal selepas dia kematian suami, Julai lalu.

Siti Nor Haslin Abdullah, 48, dan empat anaknya, Siti Hasniza Norazuan, 18, Ahmad Asrul, 16, Ahmad Nazrin, 13, dan Siti Nor Ayuni, 10, bagaimanapun enggan pulang ke kampung halamannya kerana bimbang diminta kembali menganut agama asal.

“Sejak arwah (suami) meninggal ni agak susah lah, ayah dan kakak suruh balik ke Laos. Di sana tiada yang beragama Islam, semua Buddha,” katanya.

Tambah membimbangkannya, tiada masyarakat Islam yang tinggal di perkampungan itu, malah bapa dan 10 adik-beradiknya masih menganut agama asal mereka.

Siti Nor Haslin berkata, mereka sekeluarga kini menetap di Kampung Kedai Buloh, Kota Bharu dan akan terus tinggal di lokasi itu meskipun tidak mempunyai ahli keluarga.

Walaupun buntu dan hilang tempat bergantung selepas kematian suami, Norazuan Mohd Noor akibat penyakit jantung Julai lalu, namun Siti Nor Haslin tetap berusaha mencari rezeki dengan menjual mi celup secara kecil-kecilan untuk keperluan keluarga.

Menurutnya, walau apa yang terjadi, dia nekad untuk mempertahankan agama Islam yang dianuti sejak 22 tahun lalu.

Kesusahan yang dialami oleh keluarga ini mendapat perhatian Pertubuhan Cakna Ummah Kelantan (PCUK) yang tampil membantu dengan menyumbangkan bantuan barangan keperluan asas untuk meringankan sedikit beban yang ditanggung mereka sekeluarga.

“Bagi saya ini isu besar sebab bila mereka balik ke sana, berkemungkinan mereka perlu ikut agama masyarakat di sana.

“Jadi kita cuba sedaya upaya untuk bantu mereka dari segi pembelian barangan harian dan barangan asas setiap bulan dan menyenaraikan mereka dalam 2000 orang asnaf kita,” kata Muhammad Khairul Anan Zulkifle, Pengerusi PCUK.

Bagi mereka yang ingin membantu keluarga Siti Nor Haslin, boleh menghubungi anak beliau, Siti Hasniza di talian 017-909 0043. –AlHijrah Online


99 pemilik kenderaan disaman dalam OPS Samseng Jalanan

KUALA LUMPUR –  Sebanyak 99 saman atas pelbagai kesalahan telah dikeluarkan kepada penunggang motosikal, pemandu lori dan pemandu kereta dalam Ops Samseng Jalanan yang diadakan di Jalan Pantai, Kuala Kurau semalam.

Ketua Polis Daerah Kerian Supt Omar Bakhtiar Yaacub berkata, antara kesalahan dilakukan adalah tidak mempunyai lesen memandu, nombor pendaftaran tidak mengikut spesifikasi, tiada cukai jalan, tiada insurans, tidak memakai topi keledar dan tiada lampu brek,  lapor Bernama yang dipetik oleh Sinar Harian.

Beliau berkata, dalam operasi itu sebanyak 90 buah motosikal diperiksa, kereta (10), lori (5) dan 10 kenderaan pacuan empat roda.

“Operasi itu akan diteruskan dari semasa ke semasa bagi membanteras gejala samseng jalanan yang dilaporkan  berlaku di kawasan tersebut,” katanya dalam kenyataan media.

Menurut Omar Bakhtiar,  polis percaya kawasan itu dipercayai dijadikan lokasi lumba haram dan usaha membendungnya kerap dijalankan.

Operasi yang bermula  pukul 5 petang hingga 9 malam itu disertai 41 anggota polis selain dua pegawai dan lapan pegawai Agensi Anti Dadah Kebangsaan (AADK).

Beliau AADK telah menahan dua lelaki masing-masing berumur 17, dan 27, tahun kerana menagih dadah jenis Methamphetamine serta Morphine.


POLIS TAHAN LELAKI HANTAR SURAT LAYANG KECAM MASJID JAMEK BAHAU

SEREMBAN: Polis menahan reman seorang lelaki selama empat hari hingga Selasa depan bagi membantu siasatan kes surat layang berunsur kecaman yang ditujukan kepada Masjid Jamek Bahau.

Surat layang yang turut tular di media sosial itu juga dilaporkan menghina orang Melayu.

Memetik Bernama, Ketua Polis Daerah Jempol, Supt Hoo Chang Hook berkata, lelaki berusia 56 tahun itu ditahan di rumahnya di Taman ACBE, Seremban pada 10.10 malam tadi.

“Polis turut merampas beberapa helai kertas dan sampul surat yang disimpan di dalam kabinet dapur di rumah itu yang dipercayai mempunyai kaitan dalam kes surat kecaman terhadap Masjid Jamek Bahau dan mengina Melayu,”kata Hoo.

Hoo juga berkata suspek yang ditahan itu pernah bekerja di sebuah kopitiam di Bahau sebelum diberhentikan akibat masalah disiplin.

Berdasarkan laporan media sebelum ini, kandungan surat layang tersebut mengecam bunyi kuat dari masjid tersebut selain menyatakan tempat ibadah itu menjadi lokasi orang ramai berkumpul hingga menjadi punca peningkatan kes COVID-19 selain turut menggunakan kata-kata kesat kepada orang Melayu.

Susulan itu, pihak jawatankuasa masjid telah membuat laporan polis untuk siasatan lanjut. — AlHijrah Online


PENGGUNAAN ALAT TIMBANG NERACA DIMANSUH DALAM TEMPOH SETAHUN

PUTRAJAYA: Kerajaan akan memansuhkan penggunaan alat timbang neraca sepenuhnya dalam tempoh setahun dari sekarang dan akan digantikan dengan alat penimbang elektronik, kata Menteri Perdagangan Dalam Negeri dan Kos Sara Hidup Datuk Seri Salahuddin Ayub.

Beliau berkata pihaknya akan mengadakan sesi libat urus bersama pemain industri dan pihak penguat kuasa, berhubung keputusan kerajaan berkenaan.

“Pada masa ini, hanya 25 peratus alat timbang elektronik digunakan di seluruh negara, dan KPDN turut merancang untuk mengadakan beberapa siri perbincangan dengan pelbagai pihak, bagi mengatasi isu berkaitan timbang dan sukat ini,” katanya kepada pemberita selepas merasmikan Sambutan Hari Metrologi Sedunia di sebuah pusat beli-belah di sini, hari ini.

Salahuddin berkata dalam proses melaksanakan penggunaan penimbang baharu itu, kerajaan akan turut memberi perhatian terhadap isu berkaitan kecukupan bekalan dan harga alat tersebut, bagi memberi masa kepada peniaga mendapatkan alat timbang itu.

Beliau berkata KPDN telah meneliti dan melantik beberapa syarikat untuk membekalkan alat penimbang elektronik berkenaan.

Sempena Hari Metrologi itu, penganjur sambutan tersebut De Metrology Sdn Bhd menerima sijil pengiktirafan Malaysia Book of Records sebagai Most Measuring Instruments kerana mencatat 3,197 jumlah verifikasi alat timbang dan sukat iaitu paling banyak dalam tempoh sehari pada 16 Mei lepas.– AlHijrah Online


JEMAAH HAJI B40, M40 DIKENAL PASTI MELALUI SENARAI STR

KUALA LUMPUR: Bakal jemaah haji dalam kategori B40 dan M40 dikenal pasti melalui senarai penerima Sumbangan Tunai Rahmah (STR), manakala bagi kumpulan T20 adalah berdasarkan pendapatan individu melebihi RM15,000 sebulan dan bukan pendapatan isi rumah.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata Lembaga Tabung Haji (TH) telah bekerjasama dengan kerajaan untuk menyemak silang maklumat bakal haji dengan pangkalan data sedia ada berkaitan pendapatan jemaah yang terpilih.

“Bagi musim haji 1444H/2023M, sebanyak 45.7 peratus yang terpilih terdiri daripada jemaah haji kumpulan B40, 52.3 peratus pula adalah jemaah haji kumpulan M40 dan dua peratus lagi adalah kumpulan T20,” katanya pada Waktu Pertanyaan-Pertanyaan Menteri di Dewan Rakyat, hari ini.

Beliau menjawab soalan Abdul Latiff Abdul Rahman (PN-Kuala Krai) yang ingin tahu kriteria  digunakan untuk mengklasifikasikan golongan B40, M40 dan T20 dalam menentukan mereka yang menerima tawaran untuk mengerjakan haji tahun 1444 Hijrah.

Bagi penambahan kuota haji, Mohd Na’im berkata Malaysia telah mengemukakan permohonan kepada kerajaan Arab Saudi dan kini menunggu keputusan rayuan itu. —AlHijrah Online


TIADA PENYINGKIRAN MINGGU KELIMA AKADEMI QURRA’

KUALA LUMPUR: Tiada penyingkiran peserta program realiti Akademi Qurra’ terbitan TV AlHijrah pada minggu kelima, malam ini.

Ini bermakna kesembilan peserta iaitu Tilmiz Zuhdi, Tilmiz Faridzuan, Tilmiz Akasyah, Tilmiz Saifullah, Tilmiz Fahmi, Tilmizah Nooraini, Tilmizah Nazhirah, Tilmizah Maghfirah dan Tilmizah Shafiyah akan kekal mara ke minggu hadapan.

Bagaimanapun, dua peserta pada minggu kelima mendapat markah terendah iaitu Tilmizah Nazhirah atau Nurnazhirah Shaharudin, 24, dan Tilmizah Maghfirah atau Nik Maghfirah Nik Abd Rahman Zaki, 19.

Sementara itu Tilmiz Zuhdi atau Muhammad Nur Zuhdi Mohd Daud, 25 menerima Anugerah Alunan Terindah pada minggu ini.

Zuhdi akan membawa pulang hadiah wang tunai RM500 dan sebuah rehal. –AlHijrah Online


SEKOLAH PONDOK TERIMA RM25 JUTA LEBIH AWAL

Menteri Kewangan, Lim Guan Eng menyerahkan cek RM25 juta kepada Menteri di Jabatan Perdana Menteri, Datuk Seri Dr. Mujahid Yusof Rawa sambil diperhatikan timbalannya Fuziah Salleh dan Timbalan Menteri Pendidikan Teo Nie Ching

283 sekolah pondok berdaftar seluruh negara bakal menerima peruntukan RM25 juta seperti yang diumumkan pada Belanjawan 2019 lalu.

Menteri
Kewangan, Lim Guan Eng berkata, dana disampaikan awal bagi memudahkan
kementerian yang bertanggungjawab untuk membuat pengagihan secara efisyen.

“Hari ini pihak kementerian dengan sukacita menyerahkan 25 juta ringgit sekaligus, buat kali pertama kepada YB Mujahid untuk beliau memutuskan pengagihan.

“Kita hanya beri wang. Pengagihan ditentukan secara mengikut budi bicara pihak beliau kepada sekolah pondok,” jelas Lim.

Tambahnya
Kementerian Kewangan tidak meletakkan syarat tertentu bagi proses pengagihan
dana berkenaan.

Beliau menyerahkan cek RM25 juta itu kepada Menteri di Jabatan Perdana Menteri, Datuk Seri Dr. Mujahid Yusof Rawa di pejabatnya di Kementerian Kewangan pagi tadi.

Menurut Menteri di Jabatan Perdana Menteri, Datuk Seri Dr. Mujahid Yusof Rawa, bantuan berkenaan terbahagi kepada dua kategori, iaitu sekolah pondok dan sekolah agama rakyat.

“Kami akan cuba melaksanakan (agih) RM25 juta berpandukan statistik yang ada secara berdaftar.

“Dua kategori, satu sekolah pondok dengan nama pondok dan Sekolah Menengah Agama Rakyat. Walaupun mereka bukan mainstream (aliran arus perdana), tetapi ada peranan untuk membina masyarakat dengan pendidikan progresif dan inklusif,” jelas Mujahid.

Beliau sementara itu menyokong pandangan Lim Guan Eng bahawa masjid dan institusi pendidikan harus bebas daripada campur tangan politik.

Kedua-dua
mereka ditemui dalam sidang media selepas Majlis Penyerahan Cek Kepada Sekolah
Pondok Berdaftar hari ini.


MERCY MALAYSIA SALUR RM500,000 KEPADA PALESTIN

KUALA LUMPUR: Peruntukan RM500,000 disalurkan ke Gaza dan Tebing Barat oleh MERCY Malaysia melalui Program Tindakan Bantuan Kecemasannya yang diusahakan bersama rakan-rakan strategik di sana.

Presiden MERCY Malaysia, Datuk Dr Ahmad Faizal Mohd Perdaus berkata, nilai berkenaan merangkumi bantuan kecemasan dan perubatan kepada penduduk di kedua-dua wilayah yang terkesan.

“Antara bantuan kecemasan fasa pertama terbabit adalah bantuan ubatan-ubatan serta alat-alat kesihatan dan pembedahan (termasuk rawatan rapi).”

Jelas Datuk Dr Ahmad Faizal, bantuan itu disalurkan kepada Kementerian Kesihatan Palestin yang akan mengagihkannya kepada 33 hospital di Gaza yang terjejas. Manakala penghantaran kedua bantuan masih dalam perjalanan dan terpaksa melalui siri sekatan di sempadan Rafah (pintu masuk Gaza).

MERCY Malaysia juga mula mengagihkan bantuan makanan dan perkakasan isi rumah kepada 100 keluarga (daripada 1,200 keluarga) selain peralatan dapur, bantal, selimut dan mesin basuh kepada 50 keluarga lain.

“Penerima manfaat adalah antara 72,000 keluarga terkesan akibat serangan rejim Israel.”

Antara bantuan lain yang sedang dijalankan melalui fasa pertama bantuan ke Palestin adalah menyediakan tempat tinggal sementara (emergency shelter) di Gaza dan Timur Baitulmaqdis; meneruskan program bekalan air bersih dan program bantuan psikososial, khususnya kepada mangsa perang yang trauma.

Sementara itu Datuk Dr Ahmad Faizal menyifatkan gencatan senjata di Gaza yang dicapai antara beberapa pihak di Palestin dan Israel hari ini sebagai perkembangan positif yang akan membuka laluan bantuan kemanusiaan ke wilayah konflik itu.

Ia juga mampu meredakan ketegangan di rantau Asia Barat serta mengelakkan lebih ramai lagi orang awam terkorban di wilayah konflik terbabit. -Alhijrah Online